text:
“Ndani Kwenikweni Amene Ali Kapolo Wokhulupirika ndi Wanzeru?”
“Ndani kwenikweni amene ali kapolo wokhulupirika ndi wanzeru amene mbuye wake anamuika kuti aziyang’anira antchito ake apakhomo?”—MAT. 24:45.
1, 2. (a) Kodi Yesu akugwiritsa ntchito ndani potidyetsa masiku ano? (b) N’chifukwa chiyani tiyenera kudziwa yankho la funsoli?
MLONGO wina analemba kalata yoyamikira abale ogwira ntchito kulikulu lathu. M’kalatayo ananena kuti: “Ndisaname abale, nkhani zambirimbiri zimene mwalemba ndimazilandira pa nthawi imene ndikuzifuna kwambiri.” Kodi nanunso mumamva chimodzimodzi? Ambirife tingayankhe kuti inde ndipo zimenezi si zodabwitsa.
2 Chakudya chauzimu chimene timalandira pa nthawi yake ndi umboni wakuti Yesu, yemwe ndi Mutu wa mpingo, akukwaniritsa lonjezo lake. Koma kodi amatidyetsa kudzera mwa ndani? Pofotokoza chizindikiro cha kukhalapo kwake, Yesu ananena kuti adzagwiritsa ntchito “kapolo wokhulupirika ndi wanzeru” kuti apereke kwa antchito ake apakhomo “chakudya pa nthawi yoyenera.” * (Werengani Mateyu 24:45-47.) Masiku otsiriza ano, Yesu akugwiritsa ntchito kapolo wokhulupirika ndi wanzeru kuti adyetse Akhristu oona. Choncho kudziwa kapolo wokhulupirikayu n’kofunika kwambiri. Tikutero chifukwa chakuti popanda kapoloyu sitingakhale pa ubwenzi ndi Mulungu.—Mat. 4:4; Yoh. 17:3.
3. Kodi m’mbuyomu tinkafotokoza bwanji fanizo la kapolo wokhulupirika?
3 Kodi fanizo la Yesu lonena za kapolo wokhulupirikayu limatanthauza chiyani? M’mbuyomu, tinkafotokoza m’mabuku athu kuti pa Pentekosite mu 33 C.E., Yesu anaika kapoloyu kuti aziyang’anira antchito ake apakhomo. Tinkafotokozanso kuti kapoloyu akuimira Akhristu odzozedwa onse amene ali moyo padziko pa nthawi ina iliyonse. Ndiye tinkanena kuti antchito apakhomo akuimira odzozedwa omwewo koma aliyense payekha. Tinkanenanso kuti mu 1919, Yesu anaika kapolo wokhulupirika ndi wanzeru kuti “aziyang’anira zinthu zake zonse.” Zinthu zakezo tinkati zikuimira zinthu zonse zokhudza Ufumu padzikoli. Koma pambuyo pofufuza nkhaniyi mozama ndiponso kuipempherera, taona kuti m’pofunika kusintha zimene tinkakhulupirira pa mawu a Yesu onena za kapolo wokhulupirika ndi wanzeru. (Miy. 4:18) Kaya tikuyembekezera kupita kumwamba kapena kudzakhala padzikoli, fanizo limeneli limatikhudza. Choncho tiyeni tikambirane fanizoli.
NTHAWI YOTI FANIZOLI LIKWANIRITSIDWE
4-6. N’chifukwa chiyani tinganene kuti fanizo la Yesu lonena za kapolo wokhulupirika linayamba kukwaniritsidwa pambuyo pa 1914?
4 Zinthu zina zimene Yesu ananena pa nthawi imene anatchula fanizoli zimasonyeza kuti linayamba kukwaniritsidwa m’masiku otsiriza osati pa Pentekosite mu 33 C.E. Tiyeni tione umboni wa m’Malemba wotsimikizira zimenezi.
5 Yesu ananena fanizo la kapolo wokhulupirika mu ulosi wake wonena za “chizindikiro cha kukhalapo [kwake] ndi cha mapeto a nthawi ino.” (Mat. 24:3) Mbali yoyamba ya ulosi wa pa Mateyu 24:4-22 inakwaniritsidwa koyamba kuchokera mu 33 C.E. kufika mu 70 C.E. Koma ikukwaniritsidwanso kachiwiri padziko lonse masiku ano. Kodi zimenezi zikutanthauza kuti mawu a Yesu onena za kapolo wokhulupirika ayenera kukwaniritsidwanso kawiri? Ayi.
6 Kuyambira pa Mateyu 24:29, Yesu anayamba kufotokoza kwambiri zinthu zimene zikuchitika masiku ano. (Werengani Mateyu 24:30, 42, 44.) Pofotokoza zimene zidzachitike pa chisautso chachikulu, iye ananena kuti anthu “adzaona Mwana wa munthu akubwera pamitambo ya kumwamba.” Kenako anasonyeza kuti anthu okhala m’masiku otsiriza adzafunika kukhala tcheru. Iye anati: “Simukudziwa tsiku limene Ambuye wanu adzabwere.” Ananenanso kuti: “Pa ola limene simukuliganizira, Mwana wa munthu adzabwera.” * Ndiyeno pamene ankafotokoza zokhudza masiku otsirizazi, m’pamene ananena fanizo la kapolo wokhulupirika. Choncho mawu ake onena za kapolo wokhulupirika anayamba kukwaniritsidwa pambuyo poti masiku otsiriza ayamba mu 1914. Zimenezitu n’zomveka. N’chifukwa chiyani tikutero?
7. Kodi pamene nyengo yokolola inkayamba, panali funso liti ndipo chifukwa chiyani linalipo?
7 Ndiye taganizirani za funso lija lakuti: “Ndani kwenikweni amene ali kapolo wokhulupirika ndi wanzeru?” M’nthawi ya atumwi panalibe chifukwa chofunsira zimenezi. Monga taonera m’nkhani yapita ija, atumwi ankachita zozizwitsa komanso ankapatsa anthu mphatso za mzimu woyera. (Mac. 5:12) Umenewu unali umboni wakuti Mulungu anali kuwagwiritsa ntchito. Choncho panalibedi chifukwa choti wina azifunsa za anthu amene Yesu wasankha kuti azitsogolera. Koma si mmene zinalili mu 1914. Nyengo yokolola inayamba m’chaka chimenechi ndipo inali nthawi yoti tirigu ndi namsongole zisiyanitsidwe. (Mat. 13:36-43) Pamene nthawi yokololayi inkayamba, panali Akhristu ambiri onyenga omwe ankati akutsatira Yesu. Choncho funso linali lakuti: Kodi Akhristu odzozedwa, kapena kuti tirigu, angadziwike bwanji? Yankho lake likupezeka m’fanizo la kapolo wokhulupirika. Akhristu odzozedwa akanadziwika chifukwa chodyetsedwa bwino mwauzimu.
KODI KAPOLO WOKHULUPIRIKA NDI WANZERU NDI NDANI?
8. N’chifukwa chiyani tinganene kuti Akhristu odzozedwa okha ndi amene ali m’gulu la kapolo wokhulupirika?
8 Akhristu odzozedwa padzikoli ndi amene ayenera kukhala m’gulu la kapolo wokhulupirika. Iwo amatchedwa “ansembe achifumu” ndipo apatsidwa ntchito ‘yolengeza makhalidwe abwino kwambiri a amene anawaitana kuchoka mu mdima kulowa m’kuwala kwake kodabwitsa.’ (1 Pet. 2:9) M’pake kuti anthu a m’gulu la “ansembe achifumu” amenewa, ndi amene ali ndi udindo wophunzitsa Akhristu anzawo Mawu a Mulungu.—Mal. 2:7; Chiv. 12:17.
9. Kodi odzozedwa onse ali m’gulu la kapolo wokhulupirika? Fotokozani.
9 Koma kodi ndi odzozedwa onse padzikoli amene ali m’gulu la kapolo wokhulupirika? Ayi. Tikutero chifukwa chakuti si odzozedwa onse amene amagwira nawo ntchito yopereka chakudya chauzimu kwa Akhristu padziko lonse. N’zoona kuti abale odzozedwa ena amatumikira monga akulu kapena atumiki othandiza m’mipingo yawo. Iwo amaphunzitsa kunyumba ndi nyumba komanso mu mpingo ndipo amatsatira malangizo ochokera kulikulu lathu. Koma sikuti amagwira nawo ntchito yopereka chakudya chauzimu kwa abale ndi alongo padziko lonse. Palinso alongo odzozedwa amene ndi odzichepetsa ndipo sangaganize zoyamba kuphunzitsa mu mpingo.—1 Akor. 11:3; 14:34.
10. Kodi kapolo wokhulupirika ndi wanzeru ndi ndani?
10 Ndiyeno kodi kapolo wokhulupirika ndi wanzeru ndi ndani? Pajatu Yesu amadyetsa anthu ambiri kudzera mwa anthu ochepa. Choncho m’gulu la kapoloyu muli abale odzozedwa ochepa amene amagwira nawo ntchito yokonza ndiponso yopereka chakudya chauzimu pa nthawi ino ya kukhalapo kwa Khristu. M’masiku otsiriza ano, abale odzozedwa amene ali m’gulu la kapolo wokhulupirika akhala akugwira ntchito limodzi kulikulu lathu. Masiku ano, kapoloyu akuimira abale amene ali m’Bungwe Lolamulira la Mboni za Yehova. Komatu Yesu anangoti “kapolo” osati akapolo. Izi zikusonyeza kuti kapoloyu ndi gulu la anthu osati munthu aliyense payekha. Choncho abale a m’Bungwe Lolamulira amasankhira limodzi zinthu akakumana.
KODI ANTCHITO APAKHOMO NDI NDANI?
11, 12. (a) Kodi kapolo wokhulupirika ndi wanzeru ayenera kupatsidwa maudindo awiri ati? (b) Kodi ndi liti pamene Yesu anaika kapolo wokhulupirika kuti aziyang’anira antchito ake apakhomo? (c) Kodi Yesu anasankha ndani kuti akhale kapoloyu?
11 M’fanizo la Yesu, kapolo wokhulupirika ndi wanzeru anapatsidwa maudindo awiri. Poyamba anaikidwa kuti aziyang’anira antchito apakhomo. Kachiwiri, anaikidwa kuti aziyang’anira zinthu zonse za Mbuye. Kumbukirani kuti fanizo lonseli likukwaniritsidwa m’masiku otsiriza ano. Choncho kapoloyo ayenera kuikidwa pa maudindo onse awiri m’nthawi ya kukhalapo kwa Yesu monga mfumu, yomwe inayamba mu 1914.
12 Kodi ndi liti pamene Yesu anaika kapolo wokhulupirika kuti aziyang’anira antchito ake apakhomo? Kuti tipeze yankho, tiyenera kuganiziranso zimene zinachitika mu 1914 pamene ntchito yokolola inayamba. Monga tanenera kale, panali magulu ambiri amene ankati ndi Akhristu. Ndiyeno funso linali lakuti: Kodi Yesu adzasankha kapolo wokhulupirikayu kuchokera m’gulu liti? Funsoli linayankhidwa pambuyo poti Yesu ndi Atate wake abwera kudzayendera kachisi, amene akuimira dongosolo lokhudza kulambira. Paja iwo anachita zimenezi kuyambira mu 1914 mpaka chakumayambiriro kwa 1919. * (Mal. 3:1) Iwo anasangalala ndi kagulu ka Ophunzira Baibulo amene anasonyeza kuti ankakonda kwambiri Yehovayo ndiponso Mawu ake. N’zoona kuti ankafunika kusintha zinthu zina ndipo modzichepetsa analolera kuchita zimenezi pa nthawi yoyesedwa ndi kuyeretsedwa imeneyi. (Mal. 3:2-4) Ophunzira Baibulo okhulupirika amenewa analidi tirigu weniweni. Zinthu zinayamba kuyenda bwino m’chaka cha 1919. M’chakachi, Yesu anasankha abale odzozedwa oyenerera pa kagulu ka Ophunzira Baibulowa kuti akhale kapolo wokhulupirika ndi wanzeru n’kuwaika kuti aziyang’anira antchito ake apakhomo.
13. Kodi ndi ndani amene ali m’gulu la antchito apakhomo ndipo n’chifukwa chiyani tikutero?
13 Nanga antchito apakhomo ndi ndani? Mwachidule, ndi anthu odyetsedwa. Kumayambiriro kwa masiku otsiriza, antchito apakhomowo anali odzozedwa okhaokha. Patapita nthawi, khamu lalikulu la nkhosa zina linakhalanso m’gulu la antchito apakhomo. Masiku ano, anthu ambiri amene ali m’gulu loyang’aniridwa ndi Khristu ndi a nkhosa zina. (Yoh. 10:16) Odzozedwa ndiponso a nkhosa zina amalandira chakudya chauzimu chofanana kuchokera kwa kapolo wokhulupirika. Nanga bwanji za abale a m’Bungwe Lolamulira omwe ali m’gulu la kapolo wokhulupirika ndi wanzeru? Abale amenewa amafunikanso kudyetsedwa mwauzimu. Iwo ndi odzichepetsa ndipo amadziwa kuti a m’Bungwe Lolamulirawo aliyense payekha ali m’gulu la antchito apakhomo ngati mmene zilili ndi Akhristu onse oona.
14. (a) Kodi kapolo wokhulupirika wapatsidwa udindo uti? Tchulani zinthu zimene akuyang’anira. (b) Kodi Yesu anapereka chenjezo lotani kwa kapolo wokhulupirika ndi wanzeru? (Onani bokosi lakuti “Ngati Kapolo Woipayo . . .”)
14 Baibulo limasonyeza kuti kale, mtumiki woyang’anira nyumba, kapena kuti kapolo wodalirika, ankayang’anira nyumba yonse ya mbuye wake. (Luka 12:42) Kapolo wokhulupirika ndi wanzeru wapatsidwanso udindo waukulu woyang’anira zinthu zonse za Khristu zapadzikoli. Kapoloyu akuyang’anira chuma, ntchito yolalikira ndiponso ntchito yophunzitsa pa misonkhano ikuluikulu. Akuyang’aniranso ntchito yopanga mabuku ogwiritsa ntchito polalikira, pophunzira patokha ndiponso pa misonkhano ya mpingo. Antchito apakhomo amadalira chakudya chauzimu chimene gulu la kapololi limapereka.
NTHAWI YOTI AIKIDWE KUTI AZIYANG’ANIRA ZINTHU ZONSE ZA MBUYE
15, 16. Kodi Yesu adzaika liti kapolo wokhulupirika kuti aziyang’anira zinthu zake zonse?
15 Kodi Yesu adzaika liti kapoloyu kuti aziyang’anira “zinthu zake zonse”? Yesu ananena kuti: “Kapolo ameneyu adzakhala wodala ngati mbuye wake pobwera adzam’peza akuchita zimenezo! Ndithu ndikukuuzani, Adzamuika kuti aziyang’anira zinthu zake zonse.” (Mat. 24:46, 47) Lembali likusonyeza kuti Yesu adzaika kapoloyu pa udindo wachiwiriwu akadzabwera n’kupeza kuti “akuchita zimenezo,” kapena kuti akupereka chakudya chauzimu mokhulupirika. Izi zikusonyeza kuti payenera kudutsa nthawi kuchokera pa nthawi yomuika pa udindo woyamba kufika pa nthawi yomuika pa udindo wachiwiri. Kuti tidziwe nthawi yomuika kuti aziyang’anira zinthu zake zonse komanso mmene adzachitire zimenezi, tiyenera kudziwa zinthu ziwiri. Tiyenera kudziwa nthawi yomwe mbuye ‘adzabwere’ ndiponso tanthauzo la “zinthu zake zonse.”
16 Kodi Yesu adzabwera liti? Kuti tiyankhe funsoli, tiyeni tione malemba ena m’chaputala chomwechi. Kumbukirani kuti Yesu asananene za kubwera kwake pa nkhani ya kapoloyi anali atanena kale za ‘kubwera’ m’mavesi ena. Pa mavesi enawo ankanena za kubwera kudzaweruza dziko loipali pa nthawi ya chisautso chachikulu. * (Mat. 24:30, 42, 44) Choncho kubwera kwa Yesu kudzaika kapoloyu pa udindo wake wachiwiri, kudzachitika pa nthawi ya chisautso chachikulu yomweyo.
17. Kodi zinthu zonse za Yesu zikuphatikizapo chiyani?
17 Nanga ‘zinthu zonse za Yesu’ zikuimira chiyani? Yesu sanasonyeze kuti ‘zinthu zake zonsezo’ zikungoimira zinthu zapadziko zokha. Yesu wapatsidwanso mphamvu zambiri kumwamba. Pajatu ananena kuti: “Ulamuliro wonse waperekedwa kwa ine kumwamba ndi padziko lapansi.” (Mat. 28:18; Aef. 1:20-23) Kuyambira mu 1914, zinthu zake zonse zikuphatikizapo Ufumu wa Mesiya ndipo adzalamulira mu Ufumuwo limodzi ndi otsatira ake odzozedwa.—Chiv. 11:15.
18. N’chifukwa chiyani Yesu adzasangalala n’kuika kapoloyu kuti aziyang’anira zinthu zake zonse?
18 Malinga ndi zimene takambiranazi, kodi Yesu adzaika liti kapoloyu kuti aziyang’anira “zinthu zake zonse”? Iye akadzabwera kudzaweruza dzikoli pa chisautso chachikulu, adzapeza kapolo wokhulupirika akupereka chakudya chauzimu pa nthawi yake kwa antchito apakhomo. Ndiyeno Yesu adzasangalala n’kuika kapoloyo pa udindo wake wachiwiri woyang’anira zinthu zake zonse. Anthu amene ali m’gulu la kapolo wokhulupirikayu adzapatsidwa udindowu pamene adzalandira mphoto yawo yolamulira limodzi ndi Khristu kumwamba.
19. Kodi kapolo wokhulupirika adzalandira mphoto yaikulu kumwamba kuposa odzozedwa ena? Fotokozani.
19 Kodi kapolo wokhulupirika adzalandira mphoto yaikulu kumwamba kuposa odzozedwa ena onse? Ayi. Anthu ochepa akalonjezedwa mphoto sizitanthauza kuti anthu ena sangailandirenso. Mwachitsanzo, taganizirani zimene Yesu anauza ophunzira ake 11 usiku woti aphedwa mawa lake. (Werengani Luka 22:28-30.) Yesu anawalonjeza kuti adzalandira mphoto yabwino kwambiri chifukwa cha kukhulupirika kwawo. Iye anawauza kuti adzalamulira naye kumwamba. Koma patapita zaka zambiri, Yesu anasonyeza kuti anthu onse 144,000 adzakhala m’mipando yachifumu n’kumalamulira naye limodzi. (Chiv. 1:1; 3:21) N’chimodzimodzinso ndi lonjezo lake la pa Mateyu 24:47. Pa lembali iye analonjeza anthu ochepa amene ali m’gulu la kapolo wokhulupirika kuti adzawaika kuyang’anira zinthu zake zonse. Koma zoona zake n’zakuti anthu onse 144,000 adzayang’anira zinthu zake zonse kapena kuti adzalamulira naye limodzi kumwamba.—Chiv. 20:4, 6.
20. (a) N’chifukwa chiyani Yesu anaika kapolo wokhulupirika? (b) Nanga inuyo mukufunitsitsa kuchita chiyani?
20 Mofanana ndi nthawi ya atumwi, Yesu akudyetsa ambiri kudzera mwa anthu ochepa. Akuchita zimenezi pogwiritsa ntchito kapolo wokhulupirika ndi wanzeru. Yesu anaika kapoloyu n’cholinga choti Akhristu oona, kaya akhale odzozedwa kapena a nkhosa zina, azilandira chakudya chauzimu pa nthawi yake m’masiku onse otsiriza. Tiyeni tizisonyeza kuti timayamikira zimenezi pomvera ndi mtima wonse abale odzozedwa amene ali m’gulu la kapolo wokhulupirika ndi wanzeru.—Aheb. 13:7, 17.
^ ndime 2 Ndime 2: [1] Pa nthawi ina, Yesu anali atanena fanizo lofanana ndi limeneli. M’fanizolo, anagwiritsa ntchito mawu oti “mtumiki woyang’anira nyumba” ponena za “kapolo” ndiponso mawu oti “gulu la atumiki ake” ponena za “antchito ake apakhomo.”—Luka 12:42-44.
^ ndime 6 Ndime 6: [2] Ponena za Khristu, mawu achigiriki amene anawamasulira kuti ‘kubwera’ (er′kho·mai) ndi osiyana ndi amene anawamasulira kuti “kukhalapo” (pa·rou·si′a). Kukhalapo kwake kunayamba kale koma adzabwera kudzaweruza m’tsogolo.
^ ndime 12 Ndime 12: [3] Onani nkhani ya m’magazini ino yakuti “Dziwani Kuti Ine Ndili Pamodzi ndi Inu Masiku Onse” patsamba 10 mpaka 12, ndime 5 mpaka 8.
^ ndime 16 Ndime 16: [4] Onani nkhani ya m’magazini ino yakuti “Tiuzeni, Kodi Zinthu Zimenezi Zidzachitika Liti?” patsamba 7 ndi 8, ndime 14 mpaka 18.


c: text/html

text:
Yehova Amaona Mavuto Athu N’kutithandiza
“Maso a Yehova ali paliponse. Amayang’ana anthu oipa ndi abwino omwe.”—MIY. 15:3.
1, 2. Kodi mmene Yehova amatiyang’anira ndi zosiyana bwanji ndi makamera amene anthu amaika m’malo osiyanasiyana?
M’MAYIKO ambiri, muli makamera amene amathandiza kuona zimene zikuchitika. Ngati wina wachita ngozi pamsewu n’kuthawa, makamerawa amajambula zonse ndipo zimenezi zimathandiza kuti munthuyo agwidwe. Chifukwa cha makamerawa, zimakhala zovuta kuti munthu amene wapalamula athawe.
2 Koma kodi makamera amenewa akutikumbutsa chiyani za Atate wathu wachikondi Yehova? Baibulo limanena kuti maso a Yehova “ali paliponse.” (Miy. 15:3) Koma kodi zimenezi zikutanthauza kuti iye nthawi zonse amafufuza zimene tikuchita? Kodi Mulungu amatiyang’anitsitsa n’cholinga choti aone zomwe tikulakwitsa n’kutilanga? (Yer. 16:17; Aheb. 4:13) Ayi si choncho. Yehova amatiyang’ana chifukwa amatikonda ndipo amafuna kuti zinthu zizitiyendera bwino.—1 Pet. 3:12.
3. Kodi tikambirana njira 5 ziti zimene Mulungu amasonyezera kuti amatikonda?
3 N’chiyani chingatithandize kumvetsa kuti Yehova amatiyang’ana chifukwa choti amatikonda? Tingamvetse tikaona mmene amachitira zimenezi. Iye amachita zimenezi m’njira izi: (1) Amatichenjeza akaona kuti tayamba kuganiza zinthu zolakwika. (2) Amatipatsa malangizo akaona kuti tayamba kuchita zoipa. (3) Amatitsogolera pogwiritsa ntchito mfundo zopezeka m’Mawu ake. (4) Amatithandiza tikakumana ndi mavuto osiyanasiyana. (5) Komanso amatipatsa madalitso tikamachita zabwino.
MULUNGU WATHU AMATICHENJEZA
4. N’chifukwa chiyani Yehova anachenjeza Kaini kuti ‘uchimo wamyata pakhomo kumudikirira’?
4 Choyamba, tiyeni tione mmene Mulungu amatichenjezera akaona kuti tayamba kuganiza zinthu zolakwika. (1 Mbiri 28:9) Kuti timvetse zimenezi, taganizirani mmene Mulungu anachitira ndi Kaini amene “anapsa mtima kwambiri” ataona kuti Yehova sakusangalala naye. (Werengani Genesis 4:3-7.) Yehova analimbikitsa Kaini kuti ‘asinthe n’kuchita zabwino.’ Iye anamuchenjeza kuti ngati sasintha, ‘uchimo wamyata pakhomo kumudikirira.’ Ndiyeno anamufunsa kuti: “Kodi iweyo suugonjetsa?” Mulungu ankafuna kuti Kaini amvere malangizowa kuti ayambenso kusangalala naye. Iye akanamvera chenjezoli, akanakhala pa ubwenzi wabwino ndi Mulungu.
5. Kodi Yehova amatichenjeza bwanji tikayamba kuganiza kapena kulakalaka zinthu zolakwika?
5 Kodi Mulungu amatichenjeza bwanji masiku ano? Yehova amaona zimene zili mumtima mwathu ndipo sitingamubisire zimene tikuganiza komanso kulakalaka. Atate wathu wachikondi amafuna kuti tizichita zinthu zoyenera koma satikakamiza kuti tizichita zimene iye akufuna. Akaona kuti tatenga njira yolakwika amatichenjeza. Kodi amachita bwanji zimenezi? Tikamawerenga Baibulo tsiku ndi tsiku timapeza mfundo zina zomwe zingatithandize kusintha zochita komanso maganizo olakwika. Mabuku athu angafotokozenso za vuto lina limene takhala tikulimbana nalo komanso njira zothetsera vutolo. Ndiponso pa misonkhano ya mpingo, timalandira malangizo a pa nthawi yake.
6, 7. (a) Kodi pali umboni wotani wosonyeza kuti Yehova amakonda mtumiki wake aliyense? (b) Kodi tingatani kuti tipindule ndi chikondi chimene Yehova amatisonyeza?
6 Machenjezo onse amene Yehova amatipatsa ndi umboni woti amakonda Mkhristu aliyense. N’zoona kuti Baibulo, mabuku athu ndiponso malangizo amene timalandira pa misonkhano zimathandiza anthu ambirimbiri. Koma Yehova amafuna kuti mtumiki wake aliyense amvetsere machenjezo amenewa n’cholinga choti azichita zoyenera. Choncho tinganene kuti zonsezi ndi umboni woti Yehova amatikonda.
7 Machenjezo a Yehova angatithandize ngati choyamba titazindikira kuti iye amafuna kuti zinthu zitiyendere bwino. Choncho tiyenera kumvera Mawu ake, n’kusiya kuganizira zimene amadana nazo. (Werengani Yesaya 55:6, 7.) Tikamamvera machenjezo amene amatipatsa, timapewa mavuto osiyanasiyana. Koma kodi Atate wathu wachikondi amatithandiza bwanji tikalakwitsa?
ATATE WATHU WACHIKONDI AMATIPATSA MALANGIZO
8, 9. Kodi malangizo amene Yehova amatipatsa kudzera mwa atumiki ake amasonyeza bwanji kuti amafuna kuti zinthu zizitiyendera bwino? Perekani chitsanzo.
8 Tikadzudzulidwa m’pamene timazindikira kuti Yehova akufuna kuti zinthu zizitiyendera bwino. (Werengani Aheberi 12:5, 6.) N’zoona kuti palibe amene amasangalala akamadzudzulidwa. (Aheb. 12:11) Koma taganizirani zimene wopereka malangizoyo amayamba waganizira. Choyamba, ayenera kudziwa zochita zathu, zomwe zingawononge ubwenzi wathu ndi Yehova Mulungu. Kenako ayenera kuganizira mmene tikumvera, komanso ayenera kukhala wofunitsitsa kutithandiza pogwiritsa ntchito Baibulo kuti tisinthe n’kuyamba kuchita zinthu zokondweretsa Mulungu. Timalemekeza malangizo amenewo chifukwa akuchokera kwa Yehova.
9 Tiyeni tione chitsanzo chosonyeza kuti munthu akamatipatsa malangizo ndi umboni woti Mulungu akutifunira zabwino. M’bale wina asanayambe kutumikira Mulungu ankakonda kuonera zolaula, koma kenako anasiya. Koma ankalimbanabe ndi mtima wofuna kuonera zolaulazo. Izi zinaonekera kwambiri atagula foni yatsopano. (Yak. 1:14, 15) Pogwiritsa ntchito foniyi, ankatsegula malo omwe amaonetsa zolaula pa Intaneti. Tsiku lina akuchita ulaliki wa pa telefoni, anapereka foni yakeyo kwa mkulu wina kuti amuthandize kufufuza maadiresi a anthu. Mkuluyo atayamba kugwiritsa ntchito foniyo, anaona kuti m’baleyo ankatsegula malo oonetsa zolaula. Umenewu unali mwayi woti m’baleyo athandizidwe. Choncho nthawi yomweyo mkuluyo anamulangiza ndipo m’baleyo anamvera malangizowo n’kusiya kuonera zolaulazo. Timathokoza Atate wathu wakumwamba, amene amaona machimo athu obisika ndipo amatithandiza zinthu zisanafike poipa kwambiri.
MFUNDO ZA M’BAIBULO ZIMATITHANDIZA
10, 11. (a) Kodi tingatani kuti tizitsatira malangizo a Mulungu? (b) Kodi banja lina linaona bwanji phindu lotsatira malangizo a Yehova?
10 Wolemba masalimo anaimbira Yehova kuti: “Mudzanditsogolera ndi malangizo anu.” (Sal. 73:24) Nthawi zonse tikafuna malangizo, tiyenera ‘kukumbukira’ Yehova. Tingachite zimenezi pofufuza m’Mawu ake kuti tidziwe maganizo ake pa nkhani zosiyanasiyana. Kutsatira mfundo za m’Baibulo kumatithandiza kukhala pa ubwenzi wabwino ndi Mulungu komanso kumatithandiza pa moyo wathu wa tsiku ndi tsiku.—Miy. 3:6.
11 Zimene zinachitikira m’bale wina zimasonyeza kuti Yehova amatitsogolera ndi mfundo zake. M’baleyu ankakhala m’dera lina la mapiri lotchedwa Masbate ku Philippines. Iye ndi mkazi wake ankachita upainiya wokhazikika ngakhale kuti anali ndi banja lalikulu. Kuti azipeza zofunika pa moyo, ankadalira ulimi. Koma munda womwe ankalima unali walendi. Tsiku lina anangodabwa mwiniwake wa malowo akuwauza kuti achoke ndipo asalimenso mundawo. N’chifukwa chiyani anachita zimenezi? Anthu ena anali atawanenera zoipa kwa mwiniwake wa malowo. Koma m’malo modera nkhawa kwambiri za mmene angapezerenso malo ena, m’baleyu anati: “Yehova atipatsa malo. Nthawi zonse amatithandiza.” Ndi zimenedi zinachitika. Patangodutsa masiku ochepa, mwini malo uja anawauza kuti asachoke. Chifukwa chiyani? Iye anaona kuti banjali limatsatira mfundo za m’Baibulo zimene zimawathandiza kuti akhale anthu aulemu komanso kuti azikhala mwamtendere ndi ena. Zimenezi zinamusangalatsa kwambiri ndipo anawawonjezera munda wina. (Werengani 1 Petulo 2:12.) Ndithudi, Yehova amatitsogolera kudzera m’Mawu ake ndipo amatithandiza kupirira tikakumana ndi mavuto.
MULUNGU AMATITHANDIZA KUPIRIRA MAVUTO
12, 13. Kodi n’chiyani chimene chimapangitsa ena kuona ngati Mulungu sakudziwa mavuto awo?
12 Nthawi zina tingakumane ndi mavuto aakulu. Mwina tikuvutika chifukwa cha matenda aakulu, kuzunzidwa kapena kutsutsidwa kwa nthawi yaitali ndi achibale. Enanso sasangalala chifukwa cha zochita za anthu ena mumpingo.
13 Mwachitsanzo, n’kutheka kuti munakhumudwapo ndi mawu amene Mkhristu mnzanu anakulankhulani. Mwina munafika ponena kuti: ‘Zimenezi siziyenera kuchitika m’gulu la Mulungu.’ Komabe mukuona kuti m’bale amene anakukhumudwitsaniyo akupatsidwa maudindo mumpingo ndipo anthu ena amamuona kuti ndi munthu wabwino. Mwina mungamadabwe kuti, ‘zikutheka bwanji zimenezi? Kodi Yehova sakuona? Ngati akuona, bwanji sakuchitapo kanthu?’—Sal. 13:1, 2; Hab. 1:2, 3.
14. Kodi n’chifukwa chiyani nthawi zina tingaone ngati Mulungu sakutithandiza kuthetsa mavuto athu?
14 Yehova ali ndi zifukwa zokwanira zomwe zingamuchititse kuti asachitepo kanthu pa zinthu zina. Mwachitsanzo, inuyo mukhoza kumaganiza kuti mnzanuyo wakulakwirani kwambiri pamene Mulungu sakuona choncho. Iye akhoza kuona kuti muli ndi vuto ndi inuyo. N’kutheka kuti mawu amene munakhumudwa nawowo anali malangizo oti akuthandizeni. M’nkhani imene inafotokoza mbiri ya moyo wa M’bale Karl Klein, yemwe anali wa m’Bungwe Lolamulira, anafotokoza kuti nthawi ina anapatsidwa uphungu ndi M’bale J. F. Rutherford. Tsiku lina, M’bale Rutherford anapatsa M’bale Klein moni wansangala kuti, “Muli bwanji M’bale Klein?” Koma popeza M’bale Klein anakhumudwa chifukwa cha uphunguwo, sanayankhe mosangalala. M’bale Rutherford anadziwa kuti M’bale Klein wakhumudwa, ndipo anamuchenjeza kuti asam’patse malo Mdyerekezi. Kenako M’bale Klein anadzalemba kuti: “Tikasungira chakukhosi m’bale, makamaka amene watipatsa malangizo chifukwa cha udindo umene ali nawo, timam’patsa malo Mdyerekezi.” *
15. Kodi n’chiyani chimene chingatithandize kukhalabe oleza mtima tikakumana ndi mayesero?
15 Koma nthawi zina timataya mtima makamaka tikaona kuti mavuto athu sakutha. Kodi n’chiyani chingatithandize kuti tipirire? Tiyerekeze kuti mukuyendetsa galimoto ndiyeno mwaima chifukwa choti mumsewu muli magalimoto ambiri. Simukudziwa kuti muima nthawi yaitali bwanji. Ngati mungapupulume n’kuganiza zodzera njira ina, mukhoza kusochera n’kukafika mochedwa kusiyana ndi mmene zikanakhalira mukanangodikira pang’ono. N’chimodzimodzinso tikakumana ndi mayesero. Tikaleza mtima n’kutsatira mfundo za m’Baibulo, Yehova adzatithandiza kuti tipirire.
16. Tchulani chifukwa chinanso chimene chingachititse Yehova kuti asachitepo kanthu tikakumana ndi mayesero.
16 Nthawi zina Yehova sangachitepo kanthu tikakumana ndi mayesero chifukwa choti akufuna kuti tiphunzirepo kenakake. (Werengani 1 Petulo 5:6-10.) Koma tisaganize kuti Mulungu ndi amene amachititsa kuti tikumane ndi mayesero. (Yak. 1:13) Mavuto ambiriwa amayambitsa ndi ‘mdani wathu Mdyerekezi.’ Komabe nthawi zina Mulungu angagwiritse ntchito mavuto amene tikukumana nawo potithandiza kuti tikule mwauzimu. Mulungu amaona tikamavutika ndipo ‘amatidera nkhawa.’ Choncho amaonetsetsa kuti mayeserowo angokhalapo “kwa kanthawi” kochepa. Dziwani kuti Yehova amakuderani nkhawa ndipo adzakupatsani mphamvu kuti mupirire mpaka mapeto.—2 Akor. 4:7-9.
MUZIKONDWERETSA MULUNGU KUTI AKUDALITSENI
17. N’chifukwa chiyani Yehova amafufuza mtima wa munthu aliyense?
17 Pali chifukwa chinanso chabwino chimene chimachititsa kuti Mulungu azionetsetsa zimene zikuchitika pa moyo wathu. Kudzera mwa mneneri Haneni, Mulungu anauza Mfumu Asa kuti: “Maso a Yehova akuyendayenda padziko lonse lapansi kuti aonetse mphamvu zake kwa anthu amene mtima wawo uli wathunthu kwa iye.” (2 Mbiri 16:9) Mulungu anaona kuti Asa sanali wokhulupirika. Koma inuyo mukapitiriza kuchita zabwino, Yehova ‘adzaonetsa mphamvu zake’ kwa inu.
18. Kodi tizikumbukira chiyani tikamaona ngati palibe amene akuona zabwino zimene tikuchita? (Onani chithunzi patsamba 27.)
18 Mulungu akufuna kuti ‘tiziyesetsa kuchita zabwino’ komanso kuti ‘tizikonda chabwino.’ Tikatero iye ‘adzatikomera mtima.’ (Amosi 5:14, 15; 1 Pet. 3:11, 12) Yehova amaona anthu olungama ndipo amawadalitsa. (Sal. 34:15) Mwachitsanzo, ganizirani za Sifira ndi Puwa omwe anali azamba achiheberi. Pamene Aisiraeli anali ku ukapolo ku Iguputo, azimayi awiriwa anasonyeza kuti ankaopa kwambiri Mulungu osati Farao. Iwo anakana kumvera lamulo la Farao lakuti azipha mwana wamwamuna aliyense wachiheberi akangobadwa. Zikuoneka kuti chifukwa cha chikumbumtima chawo iwo sanaphe anawo. Patapita nthawi, Mulungu anadalitsa Sifira ndi Puwa powapatsa mabanja awoawo. (Eks. 1:15-17, 20, 21) Yehova anaona ntchito zawo zabwino. Nthawi zina tingamaone ngati palibe amene akuona zabwino zimene tikuchita. Koma Yehova amaona ndipo adzatidalitsa.—Mat. 6:4, 6; 1 Tim. 5:25; Aheb. 6:10.
19. Kodi mlongo wina anazindikira bwanji kuti Yehova amaona zabwino zimene tikuchita?
19 Mlongo wina ku Austria anazindikira kuti Mulungu ankaona zabwino zimene ankachita. Popeza kuti mlongoyu anali wa ku Hungary, anapatsidwa mapu a nyumba ya munthu wina wolankhula Chihangare kuti akayambe kuphunzira naye Baibulo. Nthawi yomweyo mlongoyu anapita kwa munthuyo, koma sanam’peze. Anapita mobwerezabwereza kwa chaka ndi hafu, ndipo nthawi zina ankaona kuti m’nyumbamo muli anthu koma palibe amene ankayankha. Akapitako, nthawi zonse ankasiya mabuku, makalata ndi nambala yake ya foni. Tsiku lina atapitanso, mayi wina wansangala anatsegula chitseko n’kumuuza kuti: “Lowani. Ndinawerenga mabuku onse amene munandibweretsera aja ndipo ndakhala ndikukuyembekezerani.” Mayiyu ankadwala ndipo pa nthawi imene sankapezekayo sakanatha kuonana ndi anthu. Kenako anayamba kuphunzira Baibulo. Apatu Mulungu anadalitsa mlongoyu chifukwa cha khama lakelo.
20. Kodi timamva bwanji tikaganizira mfundo yakuti Yehova amatiyang’anitsitsa kuti atithandize?
20 M’nkhaniyi taona kuti Yehova amaona zimene aliyense akuchita ndipo amafufuza zimene zili mumtima mwathu. Komatu zimenezi sizikutanthauza kuti amachita zimenezi kuti atipezere zifukwa n’kutipatsa chilango. Iye sali ngati anthu amene amaika makamera m’malo osiyanasiyana aja. Koma umenewu ndi umboni wosonyeza kuti Mulungu amafuna kuti zinthu zizitiyendera bwino. Zimenezi zimatithandiza kuti tikhale naye pa ubwenzi wabwino.
^ ndime 14 Nkhani imene ikufotokoza mbiri ya moyo wa M’bale Klein, ikupezeka mu Nsanja ya Olonda ya Chingelezi ya October 1, 1984.

robotstxt: allowed

filter: keep


text:
SIERRA LEONE NDI GUINEA
Ankafunitsitsa Kuionera
MU 1956, abale a ku Freetown anaonetsa filimu yakuti, The New World Society in Action. Abalewo anafotokoza kuti:
“Tinachita lendi holo ina yaikulu kwambiri mu Freetown ndipo tinagawira timapepala toitanira anthu tokwana 1,000. Sitinkadziwa kuti kubwera anthu angati. Patangotsala mphindi 30 kuti filimu iyambe, panali anthu 25 okha. Patapita mphindi zina 15, panafika anthu oposa 100. Pasanapite nthawi mipando yonse yokwana 500 inadzaza ndipo anthu 100 anangoimirira. Anthu enanso 500 anaima panja chifukwa mkati munalibe malo. Atafunsidwa ngati angayembekezere kuti alowe anzawowo akatuluka, anthuwo anavomera ngakhale kuti kunali mvula.”
Kwa zaka zambiri anthu oposa 80,000 a ku Sierra Leone ankaonera filimuyi komanso mafilimu ena.


text:
Kodi Mungathandize Bwanji Mpingo Wanu?
YESU asanapite kumwamba anauza ophunzira ake kuti: “Mudzakhala mboni zanga mu Yerusalemu, ku Yudeya konse ndi ku Samariya, mpaka kumalekezero a dziko lapansi.” (Mac. 1:8) Koma kodi Akhristuwa akanakwanitsa bwanji kuchita zimenezi?
Pulofesa wina wa pa Oxford University, dzina lake Martin Goodman, ananena kuti: “M’nthawi ya ulamuliro wa Aroma, ntchito yolalikira inkachititsa kuti Akhristu azisiyana ndi anthu a zipembedzo zina kuphatikizapo Ayuda.” Yesu ankapita m’madera osiyanasiyana kukalalikira. Ndiyeno Akhristu oona ankayenera kutsatira chitsanzo chake n’kumalalikira “uthenga wabwino wa ufumu wa Mulungu” kwa anthu onse. Ankafunika kufufuza anthu amene akufuna kumva uthenga wa m’Baibulo. (Luka 4:43) N’chifukwa chake mumpingo wachikristu woyambirira munali “atumwi.” Mawuwa amanena za anthu amene atumizidwa kuti akalalikire. (Maliko 3:14) Yesu analamula otsatira ake kuti: “Pitani mukaphunzitse anthu a mitundu yonse.”—Mat. 28:18-20.
Ngakhale kuti atumwi 12 a Yesu anamwalira kale, atumiki ambiri a Yehova masiku ano amayesetsa kutsatira zimene atumwiwa ankachita. Tikutero chifukwa chakuti akapemphedwa kuti apite kumene kukufunika olalikira ambiri, iwo amayankha kuti: “Ine ndilipo! Nditumizeni.” (Yes. 6:8) Akhristu ena, kuphatikizapo amene anamaliza maphunziro a Sukulu ya Giliyadi, amasamukira kudziko lina kukalalikira. Ena amasamukira kudera lina m’dziko lawo lomwelo. Enanso amaphunzira chilankhulo china kuti azithandiza mpingo kapena kagulu ka anthu a chilankhulocho. Koma kuchita zonsezi sikophweka. Choncho abale ndi alongo amene amachita zimenezi amadzipereka kwambiri. Amasonyeza kuti amakonda Yehova komanso anthu anzawo. Iwo amakonzekera bwino ndipo amagwiritsa ntchito nthawi, mphamvu komanso ndalama zawo kuti athandize ena. (Luka 14:28-30) Zimene abale ndi alongo oterewa amachita zimathandiza kwambiri pa ntchito yolalikira.
Koma mwina inuyo simungakwanitse kusamukira kudera kumene kukufunika olalikira Ufumu ambiri kapena kuphunzira chilankhulo china. Ngati ndi choncho, mukhoza kukhala mmishonale mumpingo wanu womwewo.
MUNGAKHALE MMISHONALE MUMPINGO WANU WOMWEWO
Akhristu a m’nthawi ya atumwi ankagwira ntchito yolalikira mwakhama. Koma ambiri sanali amishonale ndipo ankatumikira mumpingo wakwawo. Malangizo amene Paulo anauza Timoteyo anali ofunika kwa Akhristu onse oyambirira ndipo ndi ofunikanso kwa ifeyo. Iye anati: “Gwira ntchito ya mlaliki, ndipo ukwaniritse mbali zonse za utumiki wako.” (2 Tim. 4:5) Akhristu onse ayenera kumvera lamulo loti azilalikira uthenga wa Ufumu komanso azithandiza anthu kuti akhale ophunzira a Yesu. Ndipotu munthu angathe kumachita zinthu ngati mmishonale ngakhale ali mumpingo wawo womwewo.
Mwachitsanzo, amishonale akasamukira kumayiko ena, amafunika kusintha kuti agwirizane ndi mmene zinthu zilili kumaloko. Nanga kodi ifeyo tingatani ngati sitingathe kusamukira kumene kukufunika ofalitsa Ufumu ambiri? Kodi ndi bwino kuganiza kuti tikudziwa kale chilichonse chokhudza anthu a m’gawo lathu? Kapena tingathe kupeza njira zatsopano zolalikirira? Mwachitsanzo, mu 1940 abale analimbikitsidwa kuti azichita ulaliki wamumsewu tsiku limodzi, mlungu uliwonse. Kodi inunso mumayesetsa kupeza tsiku lochita ulaliki wamumsewu? Nanga munayesapo kulalikira pogwiritsa ntchito katebulo kapena kashelefu kamatayala? Apa mfundo ndi yoti, muziyesetsa kugwiritsa ntchito njira zatsopano zolalikirira.
Chinanso chofunika ndi kukhala ndi maganizo oyenera. Zimenezi zingakuthandizeni kuti muzichita utumiki wanu mwakhama komanso muzisangalala potumikira ena. Nthawi zambiri abale ndi alongo amene amasamukira kudera lina kapena mumpingo wa chilankhulo china, amakhala kuti ndi ofalitsa aluso. Choncho amathandiza kwambiri mumpingo komanso pa ntchito yolalikira. Komanso, amishonale amatsogolera mumpingo umene asamukira mpaka patapezeka abale ena oyenerera. Ngati ndinu m’bale wobatizidwa, kodi ‘mukuyesetsa’ kuti muyenerere kukhala mtumiki wothandiza kapena mkulu n’cholinga choti muzithandiza mumpingo wanu?—1 Tim. 3:1.
‘MUZITHANDIZA KOMANSO KULIMBIKITSA’ ANTHU A MUMPINGO WANU
Monga taonera, mungathandize mpingo wanu ngati mutamachita khama pa ntchito yolalikira komanso kuyesetsa kuti muyenerere udindo mumpingo. Koma pali zinanso zimene mungachite. Kaya ndinu wachinyamata kapena wachikulire, m’bale kapena mlongo, mukhoza ‘kuthandiza komanso kulimbikitsa’ anthu a mumpingo wanu.—Akol. 4:11.
Kuti tithe kuchita zimenezi tiyenera kuwadziwa bwino anthu a mumpingo wathu. Baibulo limatilimbikitsa kuti ‘tiziganizirana’. (Aheb. 10:24) Izi sizikutanthauza kuti tiyenera kulowerera nkhani za ena. Koma mfundo ndi yakuti, tikakumana ndi abale athu kumisonkhano tiyenera kupeza nthawi yocheza nawo kuti tiwadziwe bwino komanso tidziwe mavuto amene akukumana nawo. Tikamachita zimenezi tingathe kuwathandiza kapena kuwalimbikitsa ndi mfundo za m’Baibulo. Umenewu si udindo wa akulu ndi atumiki othandiza okha. N’zoona kuti pali mavuto ena amene abale amenewa okha ndi omwe angathandize. (Agal. 6:1) Komabe pali zambiri zimene tonsefe tingachite. Mwachitsanzo, tingathandize abale ndi alongo achikulire komanso mabanja amene akukumana ndi mavuto.
Chitsanzo ndi zimene zinachitikira m’bale wina dzina lake Salvatore. Chifukwa cha mavuto a zachuma, m’baleyu anagulitsa bizinezi yake, nyumba yake komanso katundu wambiri wa banja lake. A Salvatore analibenso pogwira ndipo ankada nkhawa kuti azisamalira bwanji banja lawo. Koma kenako banja lina mumpingo wawo linadziwa za nkhaniyi ndipo linaona kuti m’pofunika kuwathandiza. Choncho anawapatsa ndalama ndiponso anawathandiza iwowo ndi akazi awo kupeza ntchito. Banjali linkapezanso nthawi yocheza komanso kulimbikitsa banja lonse la a Salvatore. Panopa mabanja awiriwa amasangalala kwambiri akakumbukira zinthu zosangalatsa zimene ankachitira limodzi pa nthawi yovutayo.
Akhristufe timatsanzira Yesu ndipo timauza ena zomwe timakhulupirira komanso zimene Mulungu walonjeza. Choncho, kaya tingathe kusamuka kapena ayi, tiziyesetsa kuchitira zabwino anthu onse. Ndipotu tingathe kuchita izi mumpingo wathu womwewo. (Agal. 6:10) Tikamachita zimenezi timasangalala komanso ‘timapitiriza kubala zipatso m’ntchito iliyonse yabwino.’—Akol. 1:10; Mac. 20:35.


text:
MBIRI YA MOYO WANGA
Ndinapeza Chinthu Chamtengo Wapatali Kuposa Kukhala Wotchuka
Tsiku lina m’chaka cha 1984, zinthu zinasintha kwambiri pa moyo wanga. Pa tsikuli, ndinasankhidwa kukhala chiphadzuwa cha mzinda wa Hong Kong ndipo dzina langa linali m’kamwam’kamwa. Zithunzi zanga zinali patsamba loyamba la magazini komanso nyuzipepala. Kuchokera nthawi imeneyo, ndinayamba kuimba, kuvina, kulankhula pa zochitika zapadera, komanso kuchititsa mapulogalamu a pa TV. Ndinkatchena osati masewera komanso ndinkadziwana ndi anthu otchuka. Mwachitsanzo ndinkadziwana ndi gavanala wa mzinda wa Hong Kong.
Kenako m’chaka cha 1985, ndinakhala akita wa mafilimu ndipo nthawi zambiri ndinkakhala mwinifilimu. Atolankhani ambiri ankakonda kulemba nkhani zanga, ojambula zithunzi ankakonda zithunzi zanga komanso ndinkaitanidwa pa zochitika zapadera. Ndiponso anthu ambiri ankandiitana kuti ndikadye nawo limodzi. Aliyense ankachita nane chidwi.
Koma kenako ndinazindikira kuti zomwe ndinkachitazi sizinkandithandiza kukhala wosangalala. Mafilimu omwe tinkapanga ankakhala andewu komanso ankhondo. Zimene ndinkachita poakita mafilimuwa zinkakhala zoopsa. Mwachitsanzo, popanga mafilimu pamakhala mbali zina zovuta kwambiri zomwe ngati utapanda kusamala ukhoza kuvulala kwambiri. Oakita mafilimu a ku America amakhala ndi anthu ena omwe amachita mbali zimenezi n’cholinga choti mwinifilimu asavulale. Koma zimenezi si zimene ankachita akatswiri a mafilimu a ku Hong Kong moti inenso ndinkachita zinthu zoopsa monga kulumpha galimoto ndili panjinga yamoto. Mafilimu ambiri omwe ndinkapanga nawo anali achiwerewere, andewu komanso a zamizimu.
M’chaka cha 1995, ndinakwatirana ndi katswiri wokonza mafilimu. Pa nthawi imeneyo zinthu zinkaoneka kuti zikundiyendera chifukwa ndinali wotchuka, wachuma komanso ndinali ndi mwamuna wabwino. Koma zoona zake n’zakuti ndinkakhala wopanikizika ndipo sindinkakhala wosangalala. Kenako ndinaganiza zosiya kuchita mafilimu.
NDINAKUMBUKIRA ZIMENE NDINKACHITA NDILI MWANA
Nditasiya zamafilimu ndinayamba kuganizira zomwe ndinkakonda kuchita ndili mwana. Nthawi imeneyo, Loweruka lililonse ine ndi mkulu wanga tinkakonda kupita kukacheza ndi banja linalake la Mboni za Yehova. A Joe McGrath, omwe anali bambo a banja limenelo, ankatiphunzitsa Baibulo limodzi ndi ana awo aakazi atatu. Banja lawo linali losangalala ndipo ankakondana kwambiri. A McGrath ankakonda kwambiri ana awo komanso ankalemekeza kwambiri akazi awo. Tinawazolowera kwambiri moti tinkangowatchula kuti ankolo. Ndinkakondanso kupita nawo limodzi ku misonkhano mlungu uliwonse komanso ku misonkhano ikuluikulu. Nthawi imeneyo sindidzaiiwala chifukwa ndinkasangalala kukhala ndi a Mboni.
Koma umu si mmene zinthu zinalili kunyumba kwathu. Mayi anga ankangokhalira kudandaula zimene bambo anga ankachita. Ndili ndi zaka 10, amayi anasiya kusonkhana ndi a Mboni za Yehova. Koma ineyo ndinapitirizabe moti ndinabatizidwa ndili ndi zaka 17 ngakhale kuti chidwi changa chinali chitalowa pansi. Kenako ndinayamba kuchita makhalidwe oipa moti ndinasiya kusonkhana ndi a Mboni.
NDINAGANIZA ZOBWERERA KWA YEHOVA
Patangopita nthawi yochepa nditakwatiwa, akulu awiri a Mboni za Yehova anabwera kunyumba kwathu. Akuluwo anandifotokozera zimene ndingachite kuti ndibwererenso kwa Yehova ndipo anapempha mmishonale wina dzina lake Cindy kuti azindithandiza. Nthawi imeneyi n’kuti chikhulupiriro changa chitatheratu moti ndinapempha mmishonaleyo kuti andipatse umboni woti Baibulo ndi Mawudi a Mulungu. Cindy anandionetsa maulosi a m’Baibulo omwe anakwaniritsidwa. Patapita nthawi, tinayamba kugwirizana kwambiri ndipo tsiku lina anandipempha kuti ndiyambirenso kuphunzira Baibulo. Nditayamba kuphunzira, ndinaona kuti Yehova ndi Mulungu wachikondi ndipo amafuna kuti ndizisangalala.
Nditayambiranso kusonkhana ndi a Mboni, ndinkakhala wosangalala kwambiri kusiyana ndi mmene ndinkakhalira ndi anthu omwe ndinkapanga nawo mafilimu. Komabe zinthu zomwe ndinakumana nazo ndili mwana zinandichititsa kuti ndisamakhulupirire aliyense ndipo ndinkadziona kuti ndine wosafunika. Mayi wina wa mumpingo womwe ndinkasonkhana anandithandiza kudziwa zomwe ndingachite kuti ndithane ndi vuto langalo pogwiritsa ntchito Baibulo ndipo ndinayamba kukhala ndi anzanga apamtima.
NDINAPEZA CHINTHU CHAMTENGO WAPATALI
Mu 1997, ine ndi mwamuna wanga tinasamukira ku Hollywood, m’dziko la United States. Titafika kumeneko ndinayamba kuphunzitsa anthu ena Baibulo. Ntchito imeneyi imandithandiza kuti ndizikhala wosangalala ndipo ndimaona kuti ndi chinthu chamtengo wapatali kwambiri kuposa kukhala wotchuka komanso kupanga mafilimu. M’chaka cha 2002, ndinakumana ndi Cheri amene ndinadziwana naye ku Hong Kong. Nayenso anasankhidwapo kukhala chiphadzuwa cha ku Hong Kong ndipo ndi amene ndinadzamulowa m’malo. Pa nthawi ya mwambowu Cheri ndi amene anandiveka chisoti chomwe amaveka munthu amene wasankhidwa kukhala chiphadzuwa. Moyo wake unali wofanananso kwambiri ndi wa ine chifukwa nayenso anali akita wa m’mafilimu komanso ankakonza ndi kutulutsa mafilimu. Cheri anakhala munthu wotchuka kwambiri pa nkhani yokonza mafilimu.
Ndinamva chisoni kwambiri Cheri atandiuza kuti mnyamata amene ankafuna kukwatirana naye anamwalira atadwala mwadzidzidzi matenda a mtima. Anthu achipembedzo chake chachibuda sanamuthandize kuthetsa nkhawa yake. Ngakhale kuti nayenso anali wotchuka ndipo ankaoneka kuti zinthu zikumuyendera, sankasangalala komanso sankakhulupirira aliyense. Ndinayamba kumuuza zomwe ndinaphunzira m’Baibulo. Koma analibe nazo chidwi kwenikweni chifukwa cha zimene ankakhulupirira ku chipembedzo chake.
Tsiku lina m’chaka cha 2003, Cheri anandiimbira foni ali ku Vancouver m’dziko la Canada komwe ankapanga filimu. Anandiuza kuti nthawi ina akuyendetsa galimoto anagoma ndi mmene malo ena ankaonekera. Kenako anayamba kupemphera mokweza kumufunsa Mulungu kuti: “Kodi ndingakudziweni bwanji? Nanga dzina lanu ndinu ndani?” Kenako anayenda n’kudutsa pa Nyumba ya Ufumu inayake pamene anaonapo dzina la Mulungu lakuti Yehova. Atangoona dzina limeneli anadziwa kuti basi Mulungu wayankha pemphero lake. Choncho anandiuza kuti akufuna atakumana ndi a Mboni. Ndinamuthandiza kupeza a Mboni za Yehova ndipo pasanapite nthawi anapita ku mpingo wina wa Chitchainizi ku Vancouver.
Atabwerako, Cheri anandiuza kuti “Anthu ake ndi achikondi komanso ochezeka kwambiri moti ndinali womasuka kucheza nawo.” Ndinasangalala ndi zimene anandiuzazi chifukwa pa nthawi imene ankapanga mafilimu analibe anzake apamtima. Cheri anapitirizabe kupita ku misonkhano. Koma m’chaka cha 2005, anasainirana kontirakiti ndi kampani ina ya ku China kuti akawapangire mafilimu awiri. Zimenezi zinachititsa kuti abwererenso ku Hong Kong. Koma mu 2006 ndinasangalala kwambiri nditamva kuti Cheri anabatizidwa n’kukhala wa Mboni za Yehova pa msonkhano wina ku Hong Kong komweko. Komabe, sanasiye kupanga mafilimu ndipo zimenezi zinamusokoneza kwambiri komanso ankakhala wosasangalala.
NDIMASANGALALA NDIKAMATHANDIZA ENA KUDZIWA MULUNGU
Koma m’chaka cha 2009, Cheri anaganiza zosiya kupanga mafilimu kuti azitumikira Yehova bwinobwino. Anakhala ndi anzake ambiri omwe analinso a Mboni. Kenako anayamba kugwiritsira ntchito nthawi yake yambiri polalikira za Ufumu wa Mulungu ndipo amasangalala kuthandiza ena kuti adziwe Yehova.—Mateyu 24:14.
Kenako Cheri anaganiza zophunzira Chinepali kuti azitha kuthandiza kagulu kena ka Mboni za Yehova kolankhula chinenerochi, komwe kanali ku Hong Kong. Anthu ambiri omwe amalankhula Chinepali amasalidwa chifukwa chakuti salankhula bwinobwino Chingelezi kapena Chitchainizi komanso chifukwa chakuti chikhalidwe chawo n’chosiyana ndi cha anthu ena. Cheri anandiuza kuti amasangalala kwambiri kuphunzira Baibulo ndi anthu amenewa. Tsiku lina akulalikira kunyumba ndi nyumba anakumana ndi mayi wina wachinepali yemwe ankadziwa pang’ono za Yesu koma anali asanamvepo za Yehova Mulungu. Cheri anasonyeza mayiyo kuchokera m’Baibulo kuti Yesu ankapemphera kwa Atate wake wakumwamba. Mayiyu atazindikira kuti nayenso akhoza kumapemphera kwa Yehova Mulungu, anavomera kuti aziphunzira Baibulo. Kenako mwamuna wa mayiyo komanso mwana wake wamkazi anayambanso kuphunzira Baibulo.—Salimo 83:18; Luka 22:41, 42.
Nditaona kuti Cheri akusangalala kwambiri chifukwa chogwiritsa ntchito nthawi yake yonse polalikira, ndinayamba kudzifunsa kuti: ‘Ndiye ineyo n’chiyani chikundilepheretsa kuchita zimenezi?’ Pa nthawi imeneyi n’kuti inenso nditabwerera ku Hong Kong. Ndinaganiza zosintha zina ndi zina kuti ndizilalikira nthawi zonse. Ndinazindikira kuti ukamaphunzitsa anthu Mawu a Mulungu komanso ukamawathandiza kuti awamvetse m’pamene umakhala wosangalala.
Ndinazindikira kuti ukamaphunzitsa anthu Mawu a Mulungu komanso ukamawathandiza kuti awamvetse m’pamene umakhala wosangalala
Mwachitsanzo, ndinathandiza mayi wina wa ku Vietnam amene ankangokhalira kudandaula komanso kulira. Panopa mayiyo amakhala mosangalala ndipo nthawi zonse amasonkhana ndi a Mboni za Yehova.
Ineyo ndi Cheri tinapeza chinthu chapamwamba kuposa kukhala munthu wotchuka. Ngakhale kuti tinali otchuka chifukwa chopanga mafilimu, timaona kuti panopa timakhala osangalala kwambiri tikamathandiza ena kudziwa Yehova komanso kumulemekeza. Timaona kuti mawu amene Yesu ananena ndi oona. Iye anati: “Kupatsa kumabweretsa chimwemwe chochuluka kuposa kulandira.”—Machitidwe 20:35.
Onaninso
N’chifukwa Chiyani Sindikuyenera Kutsanzira Khalidwe la Anthu Omwe Amaonetsedwa M’mafilimu, pa TV ndi M’magazini?
—Gawo 1: Ya Atsikana
Achinyamata ambiri amaganiza kuti akuchita zinthu m’njira yawoyawo, koma amakhala akungotsanzira zochita za ena.


text:
MUTU 42
Yesu Anadzudzula Afarisi
MATEYU 12:33-50 MALIKO 3:31-35 LUKA 8:19-21
YESU ANATCHULA ZA “CHIZINDIKIRO CHA YONA”
ANKAKONDANA KWAMBIRI NDI OPHUNZIRA AKE KUPOSA ACHIBALE AKE
Alembi ndi Afarisi akanaimbidwa mlandu wochimwira mzimu woyera chifukwa choti ankatsutsa zoti Yesu ankatulutsa ziwanda pogwiritsa ntchito mphamvu yochokera kwa Mulungu. Kodi zimene ankachitazi zinkasonyeza kuti anali kumbali ya Mulungu kapena ya Satana? Yesu ananena kuti: “Anthu inu mumachititsa mtengo ndi zipatso zake kukhala zabwino, kapena mumavunditsa mtengo ndi zipatso zake, chifukwa mtengo umadziwika ndi zipatso zake.”—Mateyu 12:33.
Kunena zoona, n’kupanda nzeru kunena kuti Yesu ankachita ntchito zabwino monga kutulutsa ziwanda ndi mphamvu yochokera kwa Satana. Yesu ananena mosabisa mawu pa ulaliki wake wa paphiri kuti ngati mtengo wabereka zipatso zabwino, ndiye kuti mtengowo ndi wabwino osati wowola. Ndiyeno zimene Afarisi ankanena ponyoza Yesu, zomwe tingaziyerekezere ndi zipatso, zinasonyeza kuti anali owola. Yesu anawauza kuti: “Ana a njoka inu, mungalankhule bwanji zinthu zabwino, pamene muli oipa? Pakuti pakamwa pamalankhula zosefukira mumtima.”—Mateyu 7:16, 17; 12:34.
Zimene timalankhula zimasonyeza zimene zili mumtima mwathu ndipo zimene timalankhulazo zingachititse kuti tidzapulumuke kapena ayi. N’chifukwa chake Yesu ananena kuti: “Ndikukuuzani kuti pa Tsiku la Chiweruzo, anthu adzayankha mlandu pa mawu alionse opanda pake amene iwo amalankhula. Pakuti ndi mawu ako udzaweruzidwa kuti ndiwe wolungama, ndipo ndi mawu akonso udzaweruzidwa kuti ndiwe wolakwa.”—Mateyu 12:36, 37.
Ngakhale kuti Yesu anachita zinthu zambiri zamphamvu, alembi ndi Afarisi ankafuna kuti Yesu achitebe zinthu zambiri. Iwo anamuuza kuti: “Mphunzitsi, tikufuna mutionetse chizindikiro.” Kaya anamuonapo akuchita zinthu zozizwitsa kapena ayi, koma panali umboni wooneka ndi maso wosonyeza kuti Yesu anachita zizindikiro zambiri. Choncho Yesu anauza atsogoleri achiyudawo kuti: “M’badwo woipa ndi wachigololo ukufunitsitsabe chizindikiro. Sudzapatsidwa chizindikiro chilichonse koma chizindikiro cha mneneri Yona chokha.”—Mateyu 12:38, 39.
Yesu anawafotokozera zimene ankatanthauza ponena mawu amenewa. Iye anati: “Monga momwe Yona anakhalira m’mimba mwa chinsomba chachikulu masiku atatu, usana ndi usiku, chimodzimodzinso Mwana wa munthu adzakhala mumtima wa dziko lapansi masiku atatu, usana ndi usiku.” Yona anamezedwa ndi chinsomba chachikulu koma kenako chinamulavula, zomwe zinali ngati waukitsidwa. Choncho Yesu ananeneratu zimene zidzamuchitikire kuti adzafa ndipo adzaukitsidwa pa tsiku lachitatu. Ndiyeno Yesu ataphedwa n’kuukitsidwa, atsogoleri achiyuda anakana kulapa komanso kusintha, komwe kunali ngati kukana ‘chizindikiro cha Yona.’ (Mateyu 27:63-66; 28:12-15) “Anthu a ku Nineve” anali osiyana kwambiri ndi atsogoleri achiyudawo chifukwa analapa Yona atawalalikira. Choncho anthu a ku Nineve adzatsutsa anthu a m’badwo umenewu. Yesu ananenanso kuti nayonso mfumukazi ya ku Sheba idzatsutsa anthu a m’badwo umenewu chifukwa inafunitsitsa kumva nzeru za Solomo ndipo inagoma kwambiri ndi nzeru zakezo. Koma Yesu ananena kuti: “Wina woposa Solomo ali pano.”—Mateyu 12:40-42.
Yesu anayerekezera m’badwo woipawo ndi munthu amene mzimu woipa watuluka mumtima mwake. (Mateyu 12:45) Chifukwa chakuti munthuyo sanaike zinthu zabwino mumtima mwake, mzimu woipawo umabwereranso ndi mizimu ina 7 yoipa kwambiri kuposa woyambawo ndipo imakhazikika mumtima mwake. Zimenezi n’zofanana ndi zimene zinachitikira mtundu wa Isiraeli. Mtundu wa Isiraeli unayeretsedwa n’kusintha ngati munthu amene mzimu woipa watuluka mumtima mwake. Koma kenako mtunduwo unakana aneneri a Mulungu ndipo zinthu zinafika poipa kwambiri pamene unakana Yesu, yemwe zinkachita kuonekeratu kuti akutsogoleredwa ndi mzimu wa Mulungu. Zimene Aisiraeliwa anachita zinasonyezeratu kuti anaipa kuposa mmene analili poyamba.
Pamene Yesu ankalankhula, mayi ake ndi azichimwene ake anafika n’kuima kumbuyo kwa gululo. Ndiyeno anthu ena amene anali pafupi ndi Yesu anamuuza kuti: “Mayi anu ndi abale anu aima panjapo akufuna kuonana nanu.” Zimene Yesu anayankha zinasonyeza kuti ankakonda kwambiri ophunzira ake ndipo ankawaona ngati azichimwene ake, azichemwali ake komanso ngati amayi ake. Analoza ophunzira akewo n’kunena kuti: “Mayi anga ndi abale anga ndi awa amene amamvetsera mawu a Mulungu ndi kuwachita.” (Luka 8:20, 21) Zimenezi zinasonyeza kuti ngakhale kuti ankagwirizana kwambiri ndi abale ake, koma ubale wake ndi ophunzira ake unali wofunika kwambiri. N’zolimbikitsa kwambiri kukhala ndi abale ndi alongo auzimu amene timakondana nawo kwambiri makamaka pamene anthu akutikayikira, kutinyoza kapena kunyoza ntchito zabwino zimene timachita.


text:
19 Yehova wanena kuti: “Pita, ukatenge botolo la mafuta ladothi kwa woumba mbiya+ ndipo ukaitane ena mwa atsogoleri a anthu ndi ena mwa akuluakulu a ansembe.2 Ndiyeno ukapite kuchigwa cha mwana wa Hinomu,+ chimene chili pafupi ndi khomo la Chipata cha Mapale.* Kumeneko ukanene mawu onse amene ndikuuze.+3 Ukawauze kuti, ‘Tamverani mawu a Yehova inu mafumu a Yuda ndi inu okhala mu Yerusalemu.+ Yehova wa makamu,+ Mulungu wa Isiraeli, wanena kuti:“‘“Ine ndikubweretsa tsoka pamalo ano, ndipo aliyense akadzamva za tsoka limeneli, makutu ake adzalira.+4 Zidzatero chifukwa andisiya+ ndiponso achititsa kuti malo ano ndisawazindikire.+ Iwo amaperekanso nsembe zautsi kwa milungu ina imene sanali kuidziwa,+ iwowo, makolo awo ndi mafumu a Yuda, ndipo adzaza malo ano ndi magazi a anthu osalakwa.+5 Iwo amangiranso Baala malo okwezeka kuti azitentherapo ana awo aamuna monga nsembe zopsereza zathunthu zoperekedwa kwa Baala.+ Ine sindinawalamule zimenezi kapena kuzitchula,+ ndipo sindinaziganizirepo mumtima mwanga.”’+6 “‘Yehova wanena kuti: “Chotero taonani! Masiku akubwera pamene sadzatchulanso malowo kuti Tofeti+ ndiponso chigwa cha mwana wa Hinomu,+ koma adzawatchula kuti chigwa chopherako anthu.7 Ndidzasokoneza zolinga za Yuda ndi za Yerusalemu m’malo ano,+ ndipo ndidzachititsa kuti aphedwe ndi lupanga la adani awo komanso ndi anthu amene akufunafuna moyo wawo.+ Mitembo yawo ndidzaipereka kwa zolengedwa zouluka zam’mlengalenga ndi zilombo zakutchire kuti ikhale chakudya chawo.+8 Ndidzasandutsa mzindawu kukhala chinthu chodabwitsa kwa ena, chimene azidzachiimbira mluzu.+ Aliyense wodutsa pafupi nawo adzauyang’anitsitsa modabwa ndipo adzaulizira mluzu chifukwa cha miliri yake yonse.+9 Ndidzawachititsa kudya mnofu wa ana awo aamuna ndi ana awo aakazi. Aliyense adzadya mnzake, chifukwa cha zovuta ndi nsautso zimene adani awo ndiponso anthu amene akufuna moyo wawo adzawapanikiza nazo.”’+10 “Ukaswe botololo pamaso pa amuna amene akupita nawe.11 Ndiyeno ukawauze kuti, ‘Yehova wa makamu wanena kuti: “Mofanana ndi zimenezi, ndidzaswa anthu awa ndi mzinda uwu ngati mmene munthu amaswera botolo lopangidwa ndi woumba mbiya moti sangathe kulikonzanso.+ Ndipo adzaika maliro ku Tofeti+ mpaka sipadzapezekanso malo oika maliro kumeneko.”’+12 “‘Ndi mmene ndidzachitira ndi malo awa ndiponso ndi anthu onse okhala mmenemu. Mzinda uwu ndidzausandutsa kukhala ngati Tofeti,’+ watero Yehova.13 ‘Nyumba za mu Yerusalemu ndi nyumba za mafumu a Yuda zidzakhala zodetsedwa ngati Tofeti.+ Zimenezi ndi nyumba zonse zimene pamadenga ake anali kufukizirapo nsembe zautsi kwa makamu akumwamba+ ndi kuthira nsembe zachakumwa kwa milungu ina.’”+14 Ndiyeno Yeremiya anabwerako ku Tofeti+ kumene Yehova anamutuma kuti akalosere. Kenako anakaima m’bwalo la nyumba ya Yehova ndi kuuza anthu onse kuti:+15 “Yehova wa makamu, Mulungu wa Isiraeli, wanena kuti, ‘Ine ndikubweretsera mzinda uwu ndi mizinda yake yonse yozungulira masoka onse amene ndinanena, chifukwa anthu ake aumitsa khosi lawo kuti asamvere mawu anga.’”+
Mawu a M'munsi
^ Chipatachi chiyenera kuti ndi chimene chinali kutchedwa kuti “Chipata cha Milu ya Phulusa.”


text: 4 Mfumu Solomo inapitiriza kulamulira Isiraeli yense.+2 Ndipo awa ndiwo akalonga+ amene inali nawo: Wansembe Azariya mwana wa Zadoki,+3 Elihorefi ndi Ahiya, ana a Sisa, omwe anali alembi,+ ndi wolemba zochitika dzina lake Yehosafati,+ mwana wa Ahiludi.4 Benaya+ mwana wa Yehoyada anali mkulu wa asilikali,+ ndipo Zadoki ndi Abiyatara+ anali ansembe.5 Azariya mwana wa Natani+ anali mkulu wa nduna, ndipo Zabudu mwana wa Natani anali wansembe, bwenzi+ la mfumu.6 Ahisara anali woyang’anira banja lachifumu, ndipo Adoniramu,+ mwana wa Abada, anali woyang’anira anthu olembedwa ntchito yokakamiza.+7 Solomo anali ndi nduna 12 mu Isiraeli yense, zomwe zinkabweretsa chakudya kwa mfumu ndi banja lake lachifumu. Nduna iliyonse inali ndi udindo wobweretsa chakudya kwa mwezi umodzi pachaka.+8 Mayina a ndunazo anali awa: Mwana wa Hura, kudera lamapiri la Efuraimu,+9 mwana wa Dekeri, amene ankayang’anira ku Makazi, ku Saalibimu,+ ku Beti-semesi,+ ndi ku Eloni-beti-hanani,10 mwana wa Hesedi, ku Aruboti (dera lake linali Soko ndi dera lonse la Heferi),+11 mwana wa Abinadabu, kumapiri onse a Dori+ (Tafati mwana wa Solomo anadzakhala mkazi wake),12 Baana mwana wa Ahiludi, ku Taanaki+ ndi ku Megido+ ndi ku Beti-seani+ konse, pafupi ndi Zeretani+ kumunsi kwa Yezereeli,+ kuchokera ku Beti-seani kukafika ku Abele-mehola+ mpaka kuchigawo cha Yokimeamu,+13 mwana wa Geberi ku Ramoti-giliyadi+ (dera lake linali midzi ing’onoing’ono ya Yairi+ mwana wa Manase, yomwe ili ku Giliyadi.+ Analinso ndi chigawo cha Arigobi,+ chomwe chili ku Basana.+ Kunali mizinda ikuluikulu 60 yokhala ndi mipanda yolimba kwambiri ndiponso mipiringidzo yamkuwa),14 Ahinadabu mwana wa Ido, ku Mahanaimu,+15 Ahimazi ku Nafitali+ (nayenso anakwatira mwana wa Solomo, Basemati),+16 Baana mwana wa Husai, ku Aseri+ ndi ku Bealoti,17 Yehosafati mwana wa Paruwa, ku Isakara,+18 Simeyi+ mwana wa Ela, ku Benjamini,+19 Geberi mwana wa Uri, ku Giliyadi,+ m’dera la Sihoni+ mfumu ya Aamori,+ ndi la Ogi+ mfumu ya Basana.+ Panalinso nduna imodzi yoyang’anira nduna zonse m’dzikomo.20 Ayuda ndi Aisiraeli anachuluka kwambiri.+ Kuchuluka kwake anali ngati mchenga wa m’mphepete mwa nyanja, ndipo anali kudya, kumwa, ndi kusangalala.+21 Solomo anakhala wolamulira wa maufumu onse kuyambira ku Mtsinje*+ mpaka kudziko la Afilisiti, n’kukafika kumalire ndi Iguputo. Maufumu amenewa anali kubweretsa mphatso kwa Solomo ndi kum’tumikira masiku onse a moyo wake.+22 Chakudya cha kunyumba yachifumu ya Solomo tsiku lililonse chinkakhala ufa wosalala wokwana miyezo 30 ya kori,*+ ufa wamba wokwana miyezo 60 ya kori,23 ng’ombe 10 zodyetsera m’khola, ng’ombe 20 zodyetsera kutchire, nkhosa 100, ndiponso mbawala zamphongo,+ insa,+ ngondo, ndi mbalame zoweta zonona.24 Iye ankalamulira chilichonse kumbali yakuno ya Mtsinje,+ kuchokera ku Tifisa mpaka ku Gaza.+ Ankalamulira mafumu onse a mbali yakuno ya Mtsinje,+ ndipo m’zigawo zake zonse munali mtendere.+25 Ayuda+ ndi Aisiraeli anapitiriza kukhala mwabata.+ Aliyense anali pansi pa mtengo wake wa mpesa ndi mtengo wake wa mkuyu,+ kuchokera ku Dani mpaka ku Beere-seba,+ masiku onse a Solomo.26 Solomo anali ndi makola 40,000 a mahatchi+ okoka magaleta ake,+ ndi amuna 12,000 okwera pamahatchi.27 Nduna+ zinkabweretsa chakudya cha Mfumu Solomo ndi cha aliyense wodyera limodzi ndi mfumuyo. Nduna iliyonse inkabweretsa chakudya kwa mwezi umodzi, ndipo inkaonetsetsa kuti pasakhale choperewera.28 Ankabweretsanso balere ndi chakudya cha mahatchi okoka magaleta ndiponso cha mahatchi ena.+ Ankachipititsa kulikonse komwe chikufunika, aliyense malinga ndi udindo wake.+29 Mulungu anapitiriza kupatsa Solomo nzeru zopanda malire ndi luso lomvetsa zinthu losaneneka.+ Anam’patsanso mtima wozindikira zinthu mwakuya.+30 Nzeru za Solomo zinaposa+ nzeru za anthu onse a Kum’mawa+ ndi nzeru zonse za ku Iguputo.+31 Iye anali wanzeru kuposa munthu wina aliyense. Anali wanzeru kuposa Etani+ mwana wa Zera, Hemani,+ Kalikoli,+ ndi Darida ana a Maholi. Ndipo anatchuka m’mitundu yonse yozungulira.+32 Ankalankhula miyambi 3,000+ ndipo nyimbo zake+ zinakwana 1,005.33 Ankafotokoza za mitengo, kuyambira mkungudza wa ku Lebanoni+ mpaka kamtengo ka hisope+ kamene kamamera pakhoma.* Ankafotokozanso za zinyama,+ zolengedwa zouluka,+ nsomba,+ ndiponso za zokwawa.+34 Ndipo anthu ankabwera kuchokera ku mitundu yonse kudzamva nzeru za Solomo,+ ngakhalenso kuchokera kwa mafumu onse a padziko lapansi amene anamva za nzeru zake.+


text:
Akumangidwa Chifukwa Chotsatira Zimene Amakhulupirira
Dziko la Eritrea likumanga a Mboni za Yehova komanso anthu a zipembedzo zina zing’onozing’ono popanda kuzenga mlandu kapenanso zifukwa zomveka. Azibambo ndi azimayi a Mboni kuphatikizapo ana ndi achikulire omwe akumangidwa chifukwa chochita zinthu zokhudzana ndi chipembedzo chawo kapena pa zifukwa zosadziwika bwino. Pomwe anyamata akumangidwa chifukwa chokana kulowa usilikali potsatira zimene amakhulupirira.
Dziko la Eritrea litalandira ufulu wodzilamulira mu 1993, ufulu wa a Mboni za Yehova unayamba kuphwanyidwa. Pa October 25, 1994, pulezidenti Afewerki analamula kuti a Mboni za Yehova ndi osaloledwa kukhala nzika za dzikoli chifukwa anakana kuvota mu 1993 komanso amakana kulowa usilikali chifukwa cha zimene amakhulupirira. Kuyambira nthawi imeneyo, asilikali a dziko la Eritrea akhala akumanga komanso kuzunza a Mboni za Yehova n’cholinga choti asiye zimene amakhulupirira.
Akukhala Mozunzika Kundende Popanda Kuwauza Nthawi Yotuluka
Azibambo atatu a Mboni omwe ndi a Paulos Eyassu, a Isaac Mogos, ndi a Negede Teklemariam akhala ali m’ndende kuyambira pa September 24, 1994 chifukwa choti anakana kulowa usilikali potsatira zimene amakhulupirira. Akaidi ena a Mboni anatsekeredwa m’makontena achitsulo pomwe ena anatsekeredwa m’nyumba zomangidwa ndi miyala kapena zitsulo ndipo hafu ya nyumba iliyonse ndi yokwiririka pansi. A Misghina Gebretinsae, a zaka 62, anamwalira mu July 2011 chifukwa cha kutentha pa nthawi imene anatsekeredwa m’ndende ina yachitsulo yomwe hafu yake inakwiriridwa pansi. Ndendeyi amaitcha Meitir. A Yohannes Haile, a zaka 68, anamwalira pa August 16, 2012 atakhala zaka pafupifupi 4 m’ndende yotchedwa Meitir. Nawonso anafa mozunzika ngati mmene anafera a Misghina Gebretinsae. Akaidi a Mboni ochepa anatulutsidwa m’ndende ya Meitir atadwala mwakayakaya.
Amene Amangidwa Posachedwapa
Pa April 14, 2014, tsiku lomwe a Mboni za Yehova padziko lonse ankachita mwambo wokumbukira imfa ya Yesu Khristu, akuluakulu a dziko la Eritrea anamanga anthu 90 omwe ankachita mwambowu. Anamanga amuna, akazi ngakhale ana kuyambira a miyezi 16 mpaka anthu a zaka zoposa 85. Pa April 27, 2014, akuluakulu a dziko la Eritrea anamanga anthu 31 amene anasonkhana n’kumaphunzira Baibulo. Panopa sitikudziwa zambiri zokhudza zifukwa zimene amangidwira, anthu amene adakali m’ndende pakali pano komanso mmene akukhalira kundendeko.
Nthawi Komanso Zimene Zinachitika
December 12, 2014
A Mboni za Yehova 64 anamangidwa popanda kuimbidwa mlandu uliwonse.
July 25, 2014
Ambiri mwa anthu amene anamangidwa pa April 14 anatulutsidwa koma 20 mwa anthu amene anamangidwa pa April 27 sanatulutsidwebe. A Mboni okwana 73 anali adakali m’ndende.
April 27, 2014
A Mboni 31 anamangidwa atasonkhana n’kumaphunzira Baibulo.
April 14, 2014
A Mboni oposa 90 anamangidwa akuchita mwambo wa pachaka wokumbukira imfa ya Yesu Khristu.
November 2013
A Mboni 52 anamangidwa ndipo ankakhala mozunzika kwambiri kundende.
August 16, 2012
A Yohannes Haile anamwalira ali ndi zaka 68. Anamwalirira kundende chifukwa chokhala mozunzika kwambiri.
July 2011
A Misghina Gebretinsae anamwalira ali ndi zaka 62. Anamwalirira kundende chifukwa chokhala mozunzika kwambiri.
June 28, 2009
Akuluakulu a boma analowa m’nyumba ya wa Mboni akuchita zinthu zokhudzana ndi chipembedzo chawo ndipo anamanga anthu onse 23 omwe anali m’nyumbamo. Anthuwa anali a zaka kuyambira ziwiri mpaka 80. Chiwerengero cha a Mboni amene anali m’ndende chinakwera mpaka kufika 69.
April 28, 2009
Akuluakulu a boma anasamutsa a Mboni za Yehova onse, kungosiya mmodzi, omwe anatsekeredwa kusiteshoni ya apolisi n’kuwapititsa kundende ya Meitir.
July 8, 2008
Akuluakulu a boma anayamba kuyenda m’nyumba ndi m’malo ogwirira ntchito kumasakasaka a Mboni ndipo anamanga a Mboni 24. Ambiri mwa anthuwa anali oti ndi amene amagwira ntchito kuti azisamalira mabanja awo.
May 2002
Boma linatseka zipembedzo zonse zomwe sizili m’gulu la zipembedzo 4 zovomerezeka ndi boma.
October 25, 1994
Pulezidenti analamula kuti a Mboni za Yehova si nzika zovomerezeka za dzikolo ndipo analandidwa ufulu pa zinthu zosiyanasiyana.
September 24, 1994
A Paulos Eyassu, a Isaac Mogos, ndi a Negede Teklemariam anamangidwa popanda kuimbidwa mlandu kapena kuuzidwa zimene alakwa ndipo adakali m’ndende mpaka pano.
M’ma 1940
A Mboni za Yehova anayamba kupezeka m’dziko la Eritrea.


text:
NKHANI YA PACHIKUTO | KODI KUPEMPHERA N’KOTHANDIZADI?
N’chifukwa Chiyani Anthu Amapemphera?
Bambo wina wa ku Kenya, dzina lake Samuel, * anati: “Ndinkakonda kutchova juga kwambiri. Tisanayambe kusewera, ndinkapemphera kaye kwa Mulungu kuti ndiwine, koma ayi ndithu, anthu ankangondidyera ndalama zanga.”
Mayi wina wa ku Philippines, dzina lake Teresa, anati: “Tili kusukulu, aphunzitsi ankatiuza kuti tiloweze mapemphero ndipo nthawi zonse tinkangobwereza mapemphero omweomwewo.”
Mayi wina wa ku Ghana, dzina lake Magdalene, anati: “Ndimapemphera ndikakumana ndi mavuto. Ndimapempha Mulungu kuti andikhululukire machimo anga komanso kuti ndikhale Mkhristu wabwino.”
Zimene anthuwa ananena zikusonyeza kuti anthu amapemphera pa zifukwa zosiyanasiyana. Mwachitsanzo enanso amapemphera kuti akhoze mayeso, kuti timu yawo iwine komanso kuti Mulungu adalitse banja lawo. Anthu ena amapemphera pongofuna kuti apeze zinazake, pomwe ena amapemphera pa zifukwa zomveka ndithu. Zimenezi zikusonyeza kuti anthu ambiri amaona kuti kupemphera n’kofunika. Kafukufuku wina anasonyeza kuti ngakhale anthu ena amene sachita chidwi ndi zachipembedzo, nawonso amapemphera nthawi zambiri.
Kodi nanunso mumapemphera? Ngati ndi choncho, n’chifukwa chiyani mumapemphera? Kaya mumakonda kupemphera kapena ayi, mwina mumadzifunsa kuti: ‘Kodi kupemphera n’kothandizadi? Kodi pali aliyense amene amamvetsera ndikamapemphera?’ Wolemba mabuku wina ananena kuti kupemphera, “kuli ngati mankhwala ongokuthandiza kuti maganizo akhale m’malo. Zimenezi n’zofanana ndi munthu amene akuuza chiweto chake mavuto amene akukumana nawo kuti amveko bwino.” Komanso madokotala ena amanena zofanana ndi zimenezi. Amanena kuti kupemphera kuli ngati njira ina yothandiza kuti munthu apeze bwino. Ndiye kodi tinganene kuti anthu amene amapemphera amangotaya nthawi yawo? Kapena zimene amachita akamapemphera n’zimene zimawathandiza kuti apezeko bwino?
Mosiyana ndi zimene anthu ambiri amaganizazi, Baibulo limanena kuti kupemphera n’kothandiza kwambiri. Limati pali winawake amene amamvetsera tikamapemphera ndi zolinga zabwino komanso mogwirizana ndi zimene amafuna. Zimenezitu si nkhambakamwa chabe. Tiyeni tione umboni wake.
^ ndime 3 Tasintha mayina ena m’nkhaniyi.


text:
Nkhani 101: Yesu Akuphedwa
TAONANI chinthu choopsya chimene chikuchitika’cho! Yesu akuphedwa. Iwo am’khomera pa mtengo. Misomali yakhomeredwa m’manja ndi mapazi ake. Kodi ali yense akafuniranji kuchitira izi Yesu?
N’chifukwa chakuti anthu ena amada Yesu. Kodi mukuwadziwa? Mmodzi wa iwo ndiye mngelo woipa Satana Mdierekezi. Ndiye amene anachititsa Adamu ndi Hava kusamvera Yehova. Ndipo Satana ndiye amene anachititsa adani a Yesu kuchita upandu woopsya’wo.
Ngakhale Yesu asanakhomeredwe pa mtengo’wu, adani ake akum’chitira zinthu zankhanza. Mukukumbukira m’mene anadzera kumunda wa Getsemane nam’tenga kumka naye? Kodi adani’wo anali yani? Iwo anali atsogoleri achipembedzo. Eya, tiyeni tione chimene chikuchitika kenako.
Pamene Yesu akutengedwa ndi atsogoleri achipembedzo’wo, atumwi ake akuthawa. Akusiya Yesu yekha ndi adani ake, chifukwa chakuti akuopa. Koma mtumwi Petro ndi Yohane sakupita patali. Iwo akutsatira kuti aone zimene zikuchitikira Yesu.
Ansembe akumka naye kwa Anasi, amene anali mkulu wa ansembe. Khamu’lo silikukhalitsa pano. Kenako akumka ndi Yesu ku nyumba ya Kayafa, amene tsopano ali mkulu wa ansembe. Atsogoleri achipembedzo ambiri asonkhana pa nyumba yake.
Pano pa nyumba ya Kayafa akuweruza. Anthu akulowetsedwamo kudzanamizira Yesu. Atsogoleri achipembedzo’wo onse akunena kuti: ‘Yesu ayenera kuphedwa.’ Ndiyeno akum’labvulira, ndi kum’menya makofi.
Pamene zonse’zi zikuchitika, Petro ali pabwalo panjapo. Ndi usiku wozizira, ndipo chotero anthu’wo akoleza moto. Pamene akuotha pa motopo, mdzakazi wina akuyang’ana Petro, nati: ‘Munthu’yu anali’nso ndi Yesu.’
‘Ai, sindinali naye!’ akutero Petro.
Katatu anthu’wo akunena za Petro kuti anali ndi Yesu. Koma nthawi iri yonse iye akunena kuti si zoona. Kachitatu kamene Petro akunena izi, Yesu akutembenuka nam’yang’ana. Petro akumva chisoni kwambiri chifukwa cha kunena mabodza’wa, ndipo akuchoka nalira.
Pamene dzuwa likukwera Lachisanu m’mawa, ansembe akumka ndi Yesu ku malo ao osonkhanira, Sanhedrini. Munomo akukambitsirana zimene adzam’chitira. Iwo akumka naye kwa Pontiyo Pilato, wolamulira wa chigawo cha Yudeya.
‘Uyu ndi munthu woipa,’ ansembe’wo akuuza choncho Pilato. ‘Ayenera kuphedwa.’ Atafunsa Yesu mafunso, Pilato akunena kuti: ‘Sindikuona kuti iye wachita cholakwa.’ Ndiyeno Pilato akutumiza Yesu kwa Herode Antipa. Herode ndi wolamulira wa Galileya, koma iye amakhala m’Yerusalemu. Herode sakuona kuti Yesu wachita cholakwa chiri chonse, chotero akum’bwezera kwa Pilato.
Pilato akufuna kumasula Yesu. Koma adani a Yesu akufuna mkaidi wina kumasulidwa m’malo mwake. Munthu’yu ndi mbala. Tsopano ukufika usana pamene Pilato akutulutsira panja Yesu. Iye akuti kwa anthu’wo: ‘Onani! mfumu Yanu!’ Koma akulu ansembe akupfuula kuti: ‘M’chotseni! M’pheni! M’pheni!’ Chotero Pilato akumasula Baraba, ndipo akutenga Yesu kumka kukam’pha.
Kuchiyambi kwa Lachisanu masana Yesu akukhomeredwa pa mtengo. Simungawaone pa chithunzi’cho, koma pa mbali iri yonse ya Yesu mpandu akuphedwera’nso pa mtengo. Yesu atangotsala pang’ono kufa, mmodzi wa apandu’wo akuti kwa iye: ‘Mundikumbukire pamene mulowa mu ufumu wanu.’ Ndipo Yesu akuyankha kuti: ‘Ndikulonjeza kuti udzakhala ndi ine m’Paradaiso,’
Kodi izi si zodabwitsa? Kodi mukudziwa paradaiso amene Yesu anali kum’nena? Kodi Paradaiso woyamba amene Mulungu anapanga anali kuti? Inde, pa dziko lapansi. Ndipo pamene Yesu alamulira monga mfumu kumwamba, adzaukitsa munthu’yu kudzasangala ndi Paradaiso watsopano pa dziko lapansi. Kodi sitingakhale achimwemwe ndi izi?
Mateyu 26:57-75; 27:1-50; Luka 22:54-71; 23:1-49; Yohane 18:12-40; 19:1-30.
Mafunso
- Kodi ndi ndani makamaka amene anachititsa kuti Yesu aphedwe?
- Kodi atumwi akuchita chiyani pamene Yesu akutengedwa ndi atsogoleri achipembedzo?
- N’chiyani chikuchitika kunyumba ya Kayafa, mkulu wa ansembe?
- N’chifukwa chiyani Petro akuchoka n’kukalira?
- Kodi akulu ansembe akufuula kuti chiyani Yesu atamubwezera kwa Pilato?
- N’chiyani chikuchitikira Yesu Lachisanu masana, ndipo akulonjeza chiyani kwa mpandu amene wakhomeredwa pa mtengo pafupi naye?
- Kodi Paradaiso amene Yesu anali kunena adzakhala kuti?
Mafunso ena
- Ŵerengani Mateyu 26:57-75.
Kodi anthu a m’bwalo lalikulu la Ayuda anasonyeza bwanji kuti mitima yawo inali yoipa? (Mat. 26:59, 67, 68)
- Ŵerengani Mateyu 27:1-50.
N’chifukwa chiyani tinganene kuti chisoni chimene Yudasi anamva sichinali chenicheni? (Mat. 27:3, 4; Marko 3:29; 14:21; 2 Akor. 7:10, 11)
- Ŵerengani Luka 22:54-71.
Kodi tingaphunzire chiyani pa kukana Yesu kwa Petro usiku umene Yesu anaperekedwa ndi kumangidwa? (Luka 22:60-62; Mat. 26:31-35; 1 Akor. 10:12)
- Ŵerengani Luka 23:1-49.
Kodi Yesu anachita chiyani atamuchitira zinthu zopanda chilungamo, ndipo tingaphunzirepo chiyani pamenepa? (Luka 23:33, 34; Aroma 12:17-19; 1 Pet. 2:23)
- Ŵerengani Yohane 18:12-40.
Ngakhale kuti Petro anafooka kwakanthaŵi chifukwa choopa anthu, anasintha n’kukhala mtumwi wochititsa chidwi kwambiri. Kodi mfundo imeneyi ikusonyeza chiyani? (Yoh. 18:25-27; 1 Akor. 4:2; 1 Pet. 3:14, 15; 5:8, 9)
- Ŵerengani Yohane 19:1-30.
Kodi Yesu ankaona zinthu zakuthupi moyenera m’njira yotani? (Yoh. 2:1, 2, 9, 10; 19:23, 24; Mat. 6:31, 32; 8:20)
Kodi mawu amene Yesu ananena atatsala pang’ono kufa anasonyeza motani kuti wapambana poikira kumbuyo ulamuliro wa Yehova? (Yoh. 16:33; 19:30; 2 Pet. 3:14; 1 Yoh. 5:4)
Onaninso
Atamugwira Anapita Naye kwa Anasi Kenako kwa Kayafa
Mlandu wa Yesu unaweruzidwa mopanda chilungamo.
Khoti la Sanihedirini Linaweruza Mlandu wa Yesu Kenako Anapita Naye kwa Pilato
Atsogoleri achipembedzo achiyuda anasonyeza kuti anali ndi maganizo olakwika.
Mfumu Yosalakwa Inavutika Itapachikidwa Pamtengo
Yesu analonjeza chigawenga china kuti chidzakhala naye m’Paradaiso.


text:
NSANJA YA OLONDA (YOPHUNZIRA) APRIL 2013
Magaziniyi ikufotokoza njira yothandiza kwambiri pophunzira Baibulo komanso ikusonyeza zimene tingachite kuti nzeru zochokera kwa Mulungu zizititsogolera pa utumiki wathu komanso pa moyo wathu.
Anadzipereka ndi Mtima Wonse ku Mexico
Werengani kuti mumve kuti ndi achinyamata angati amene apirira mavuto osiyanasiyana ndi cholinga choti awonjezere zimene amachita mu utumiki.
Zimene Mungachite Kuti Muzipindula Powerenga Baibulo
Tingapindule ndi Baibulo ngati timaliphunizira komanso kutsatira zimene limanena. Werengani kuti mudziwe zimene mungachite kuti muzipindula mukamawerenga Baibulo.
Mawu a Mulungu Azikuthandizani Ndipo Muzithandiza Nawo Ena
Kodi mumaona kuti Baibulo ndi lamtengo wapatali? Kuwerenga mosamala lemba la 2 Timoteyo 3:16 kungakuthandize kwambiri kuti muziyamikira kwambiri mphatso yochokera kwa Yehova imeneyi.
Tachita Utumiki wa Nthawi Zonse kwa Zaka 50 Kumpoto Kwenikweni
Werengani nkhani ya Aili ndi Annikki Mattila, omwe anaona ubwino wodalira Yehova pomwe ankatumikira ngati apainiya apadera ku kumpoto kwa dziko la Finland.
“Muzitsimikizira Kuti Zinthu Zofunika Kwambiri Ndi Ziti”
Tili ndi mwayi kukhala m’gulu la Mulungu la padziko lonse. Kodi tizitani pothandizira ntchito imene gululi likugwira masiku ano?
”Musatope Kuchita Zabwino”
Kodi chingatithandize n’chiyani kuti tiziyendera limodzi ndi gulu la Yehova komanso kuti tikhalebe achangu potumikira Mulungu?
Kodi Mukudziwa?
Yesu analosera kuti kachisi wa Yehova adzawonongedweratu. Kodi m’zinda wa Yerusalemu unamangidwanso pambuyo pa 70 C.E.?


text:
ZIMENE ZACHITIKA M’CHAKA CHAPITACHI
“Timakonda Kwambiri TV ya JW Broadcasting”
PA 6 OCTOBER, 2014, abale anaulutsa pulogalamu yoyamba yachingelezi pa TV yathu ya JW Broadcasting. * Kuyambira mwezi wa August 2015, mapulogalamu a pa TV imeneyi anayamba kumasuliridwa m’zinenero zoposa 70 n’cholinga choti abale ndi alongo a zinenero zinanso azipindula. Zikuoneka kuti abale ndi alongo padziko lonse akusangalala kwambiri ndi TV imeneyi. Koma kodi abale anachita zotani kuti TV imeneyi iyambe kugwira ntchito?
Choyamba, abalewa ankafunika kupeza malo oti kukhale situdiyo. Malowa anapezeka ku likulu lathu ku Brooklyn, m’nyumba yomwe imadziwika ndi dzina lakuti, 30 Columbia Heights. Pamene mlungu unkatha, zinthu zomwe zinali pamalowa zinali zitachotsedwa ndipo abale a m’dipatimenti yokonza zinthu anayamba kukonza malowa. Kenako abale okonza mapulani anajambula pulani ya situdiyo yooneka bwino komanso yokongola kwambiri. Abale ndi alongo ochokera m’madera osiyanasiyana m’dziko la United States anagwira ntchito mwakhama kwambiri pojambula pulaniyi komanso kukonza mmene angagwirire ntchitoyi mofulumira. Kafukufuku yemwe amayenera kuchitika kwa miyezi yambiri, anachitika m’masiku ochepa. Kenako dipatimenti yogula zinthu inayamba kuitanitsa katundu womangira situdiyoyi.
A dipatimenti yokonza zinthu anayambapo ntchito yokonza malowa ndipo atamaliza anayesa zipangizo zina zamagetsi kuti aone ngati zikugwira bwino ntchito. Pa nthawiyi, abale ndi alongo ochokera m’mayiko osiyanasiyana omwe amakonza nyimbo zathu, anali ali ku Patterson ndipo ankajambula nyimbo. Abalewa anapemphedwa kuti akonze ndiponso kujambula nyimbo yoti izidzaikidwa kumayambiriro ndi kumapeto kwa pulogalamuyi. Kagulu ka abale ena kanayamba kulemba mawu a vidiyo ndiponso kuyeserera. Abale a m’dipatimenti yojambula mavidiyo ku Brooklyn, ku Patterson, ku Wallkill ndiponso m’mayiko ena, anayambanso kujambula mavidiyo. Pamene abale a m’dipatimenti yokonza zinthu ankamaliza kukonza situdiyo n’kuti abale ena atayamba kale kukonzekera mavidiyo a miyezi ingapo yakutsogolo.
Tinafunsa munthu wina yemwe amadziwa bwino zokonza masitudiyo kuti atiuze kuti ntchitoyi imatenga nthawi yaitali bwanji. Iye ananena kuti ntchitoyi imatenga chaka ndi hafu kuti ithe. Koma abale ndi alongo athu anagwira ntchitoyi kwa miyezi iwiri yokha basi.
Zimene abale ndi alongowa anachita pogwira ntchitoyi zathandiza kwambiri. Pulogalamu ya mwezi ndi mwezi imeneyi imaikidwa pa TV yathuyi Lolemba loyamba, mwezi uliwonse. Ndipo mwezi ukamatha, anthu amakhala ataonera pulogalamuyi maulendo oposa 2 miliyoni. Tikawerengetsera mavidiyo onse amene aulutsidwa, anthu amakhala ataonera mavidiyo a pa TV yathuyi maulendo oposa 10 miliyoni, mwezi ukamatha.
Munthu wina wa ku Kenya anati: “Pulogalamuyi yandithandiza kuti ndizikonda gulu la Yehova komanso abale a m’Bungwe Lolamulira. Ndikusangalala chifukwa ndili m’gulu lomwe anthu ake amakondana kuchokera pansi pa mtima.”
Koma kodi anthu akusangalaladi ndi TV imeneyi? Tiyeni tione zina zimene abale ndi alongo athu ananena.
Bambo wina wa ku Indonesia anati: “Lero ndasangalala kwambiri. Ine ndi mkazi wanga tangomaliza kumene kuonera pulogalamu ya mwezi wa May 2015. Pulogalamuyi ndi mphatso yamtengo wapatali kwambiri yochokera kwa Yehova. Tikuthokoza abale a m’Bungwe Lolamulira komanso abale ndi alongo onse omwe akuchita khama potikonzera mapulogalamu amenewa.”
M’bale wina wa ku Kenya anati: “M’mbuyomu zinali zovuta kuona abale a m’Bungwe Lolamulira akukamba nkhani. Koma imeneyi ndi mbiri yakale, chifukwa panopa tikutha kuwamva komanso kuwaona akukamba nkhani papulogalamuyi. Zimenezi zikuthandiza kuti abalewa tiwadziwe bwino komanso zikutithandiza kuona kuti tilidi m’gulu limodzi lapadziko lonse lapansi.”
Mlongo wina wa ku Britain ananena kuti: “Mwamuna wanga si wa Mboni, choncho zimavuta kuti ndizichita kulambira kwa pabanja pamodzi ndi ana anga awiri. Kunena zoona, mapulogalamu amenewa andithandiza kwambiri. Amandithandiza kuona kuti sindili ndekha komanso amandilimbikitsa pamodzi ndi ana anga. Yehova watidalitsa kwambiri potipatsa mapulogalamu amenewa.”
Banja lina la ku Czech Republic linati: “Timakonda kwambiri TV ya JW Broadcasting moti tinasangalala kwabasi pulogalamuyi itayamba kuulutsidwa m’chinenero chathu. Timalimbikitsidwa tikamaona abale akutumikira Yehova mosangalala. Kungoyambira nthawi imene pulogalamuyi inayamba kuulutsidwa, timaona kuti ndifedi mbali ya gulu la Yehova, lomwe ndi lodabwitsa kwambiri.”
Munthu wina wa ku Brazil anati: “Ndikamvetsera nkhani za abale a m’Bungwe Lolamulira m’chinenero changa, ndimasangalala kwambiri. Ndimaona kuti mapulogalamuwa amandithandiza kukonda kwambiri Yehova.”
Munthu winanso wa ku Brazil anafotokoza mmene anamvera atangomaliza kumene kuonera pulogalamuyi. Iye anati: “Ndasangalala kwambiri ngati mmene ndinasangalalira pa nthawi imene ndinkabatizidwa, zaka 16 zapitazo. Zikomo kwambiri abale inu chifukwa cha TV imeneyi.”
Tikukhulupirira kuti Yehova apitirizabe kuthandiza abale ndi alongo athu kudzera pa TV imeneyi. TV imeneyi ithandiza kuti anthu azitamanda komanso kulemekeza Yehova.


text:
January 23-29
YESAYA 38-42
Nyimbo Na. 78 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Yehova Amapereka Mphamvu kwa Munthu Wotopa”: (10 min.)
Yes. 40:25, 26—Yehova ndi amene amapereka mphamvu (ip-1 409-410 ¶23-25)
Yes. 40:27, 28—Yehova amadziwa mavuto amene tikulimbana nawo komanso zinthu zopanda chilungamo zimene zikutichitikira (ip-1 413 ¶27)
Yes. 40:29-31—Yehova amapereka mphamvu kwa anthu omudalira (ip-1 413-415 ¶29-31)
-
Kufufuza Mfundo Zothandiza: (8 min.)
Yes. 38:17—Kodi Yehova amaponyera bwanji machimo athu kumbuyo kwake? (w03 7/1 18 ¶17)
Yes. 42:3—Kodi Yesu anakwaniritsa bwanji ulosiwu? (w15 2/15 8 ¶13)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Yes. 40:6-17
KUPHUNZITSA MWALUSO MU UTUMIKI
Ulendo Woyamba: (Osapitirira 2 min.) kt—Siyani funso loti mudzakambirane ulendo wotsatira.
Ulendo Wobwereza: (Osapitirira 4 min.) kt—Siyani funso loti mudzakambirane ulendo wotsatira.
Phunziro la Baibulo: (Osapitirira 6 min.) lv 38-39 ¶6-7—Sonyezani mmene tingafikire pamtima wophunzira wathu.
MOYO WATHU WACHIKHRISTU
Nyimbo Na. 68
“Tisamaiwale Kupempherera Akhristu Amene Akuzunzidwa”: (15 min.) Nkhani yokambirana. Yambani ndi kuonetsa vidiyo yakuti Kuzengedwanso kwa Mlandu wa a Mboni za Yehova ku Taganrog—Kodi Nkhanza Zimenezi Zidzatha?
Phunziro la Baibulo la Mpingo: (30 min.) ia mutu 16 ¶1-15.
Mfundo Zimene Taphunzira Komanso za Mlungu Wamawa (3 min.)
Nyimbo Na. 9 ndi Pemphero


text:
MUTU 58
Anachulukitsa Mikate Komanso Anachenjeza Ophunzira Ake za Zofufumitsa
MATEYU 15:32–16:12 MALIKO 8:1-21
YESU ANADYETSA AMUNA 4,000
ANACHENJEZA OPHUNZIRA AKE ZA ZOFUFUMITSA ZA AFARISI
Pa nthawi imene Yesu anali m’dera la Dekapole, lomwe linali kum’mawa kwa nyanja ya Galileya, anthu ambiri anapita kwa iye kuti akamve zimene ankaphunzitsa komanso kuti akawachiritse. Popita kumeneko anthuwo anatenga mabasiketi akuluakulu a zakudya za paulendo.
Koma patapita nthawi, Yesu anauza ophunzira ake kuti: “Khamu la anthuli likundimvetsa chisoni, chifukwa anthuwa akhala ndi ine masiku atatu tsopano ndipo alibe chakudya. Koma ndikawauza kuti azipita kwawo ndi njala, alenguka panjira. Ndipo ena a iwo achokera kutali kwambiri.” Ophunzirawo anamufunsa kuti: “Munthu angaipeze kuti mitanda ya mkate yokwanira kudyetsa anthu onsewa kutchire ngati kuno?”—Maliko 8:2-4.
Yesu anawafunsa kuti: “Muli ndi mitanda ingati ya mkate?” Ophunzirawo ananena kuti: “Tili nayo 7, ndi tinsomba towerengeka.” (Mateyu 15:34) Pamenepo Yesu anauza anthuwo kuti akhale pansi. Anatenga mikate ndi nsombazo n’kupemphera kwa Mulungu. Atapemphera anazipereka kwa ophunzira ake kuti agawire anthuwo. Zinali zodabwitsa kwambiri kuti onse anadya n’kukhuta moti zina zinatsala. Zotsalazo zinadzaza madengu 7, ngakhale kuti panali amuna 4,000 komanso akazi ndi ana amene anadya zakudyazo.
Anthuwo atamaliza kudya, Yesu anawauza kuti azipita koma iye ndi ophunzira ake anakwera boti n’kupita ku dera la Magadani, lomwe linali chakumadzulo kwa nyanja ya Galileya. Ali kumeneko anakumana ndi Afarisi omwe anali ndi anthu ena a m’gulu la mpatuko la Asaduki. Iwo anapempha Yesu kuti awaonetse chizindikiro chochokera kumwamba koma anachita zimenezi pofuna kungomuyesa.
Yesu anazindikira maganizo awo ndipo anawayankha kuti: “Kunja kukamada mumanena kuti, ‘Nyengo ikhala yabwino, chifukwa kumwamba kwachita cheza.’ Koma m’mawa mumanena kuti, ‘Lero kukuoneka kuti kugwa mvula, chifukwa kumwamba kwachita cheza koma kuli mdima wamvula.’ Mumadziwa kumasulira kaonekedwe ka kumwamba, koma simungathe kumasulira zizindikiro za nthawi ino.” (Mateyu 16:2, 3) Yesu anauza Afarisi ndi Asadukiwo kuti sadzapatsidwa chizindikiro chilichonse kupatulapo chizindikiro cha Yona.
Kenako Yesu ndi ophunzira ake anakwera boti n’kuyamba ulendo wopita ku Betsaida, kumpoto chakum’mawa kwa nyanja ya Galileya. Ali m’njira, ophunzirawo anazindikira kuti aiwala kutenga mikate yokwanira. Anali ndi mkate umodzi wokha basi. Pokumbukira zimene zinachitika atakumana ndi Afarisi komanso Asaduki, omwe anali kumbali ya Herode, Yesu anachenjeza ophunzira ake kuti: “Khalani maso! Chenjerani ndi chofufumitsa cha Afarisi ndi cha Herode.” Ophunzirawo atamva Yesu akutchula za zofufumitsa ankaganiza kuti akunena za mikate yomwe anaiwala ija. Koma Yesu ataona kuti ophunzirawo sanamve zimene ankatanthauza, anawafunsa kuti: “N’chifukwa chiyani mukukangana nkhani yosowa mikate?”—Maliko 8:15-17.
Yesu anali atangodyetsa kumene anthu masauzande ambiri. Ndiye ophunzirawo akanadziwa kuti Yesu sankadandaula ndi zoti alibe mikate yeniyeni. N’chifukwa chake iye anawafunsa kuti: “Simukukumbukira kodi, kuchuluka kwa madengu a zotsala zimene munatolera, pamene ndinanyemanyema mitanda isanu ya mkate koma n’kukwanira amuna 5,000?” Ophunzirawo anayankha kuti: “Anali madengu 12.” Yesu anawafunsanso kuti: “Pamene ndinanyemanyema mitanda 7 ya mkate koma inakwanira amuna 4,000, kodi munatolera madengu akuluakulu angati a zotsala?” Iwo anayankha kuti: “Analipo 7.”—Maliko 8:18-20.
Kenako Yesu anawafunsa kuti: “Nanga bwanji simukuzindikira kuti sindikunena za mitanda ya mkate?” Anawauzanso kuti: “Samalani ndi zofufumitsa za Afarisi ndi Asaduki.”—Mateyu 16:11.
Pamene ananena mawu amenewa, ophunzirawo anamvetsa zimene Yesu ankatanthauza. Zofufumitsa zimachititsa kuti mkate ufufume. Yesu anagwiritsa ntchito mophiphiritsa mawu akuti zofufumitsa pofuna kutanthauza zinthu zimene zingasokoneze mmene munthu amaganizira. Choncho ankawachenjeza ophunzira ake kuti asamale ndi ‘zimene Afarisi ndi Asaduki ankaphunzitsa’ kuti zingawasokoneze.—Mateyu 16:12.
Onaninso
Yesu Amadyetsa Anthu Ambiri Kudzera mwa Anthu Ochepa
Kodi Yesu ankapereka bwanji chakudya chauzimu ku mipingo ya Akhristu oyambirira? Kodi amatsatira njira yomweyo masiku ano?


text:
Cessna TU206. Ichi ndi Brian C. Selb a Cessna 206 utoto United States Coast Alonda Mitundu. The Cessna 206 m'malo mwa Cessna 205 wa 1962, mu mzere wa ndege poyamba zimapangidwa ndi ngolo siteshoni zofunikira zouluka, ana a Cessna 210. Poyamba linkatchedwa Super Skywagon, kuti dzina waponya 1969, ndi 1971 mtundu analengedwa monga U206F Stationair, ndi latsopano atatu bladed limbikitse. Mitundu zinaphatikizapo P206 ( "P" chifukwa payekha, osati pressurized muyezo), popanda khomo katundu, ndi dilakisi mkati ndi streamlined spats gudumu, ndi TU206A, ndi turbocharged TSIO-520-C engine.
TU206 izi turbocharged ndege zikuphatikizapo Brian C. Selb a umene kukonza kwa 3D ndi 2D gulu kuti FSX
- Makomo kutsegula: Ctrl + E.
- Njinga mwayi Ctrl + E + 2.
Author Tim Piglet Conrad - Piglets achilendo ndege. Zosintha ndi Mark "Fireball" Rooks wa RDG ndege


text:
ZIMENE BAIBULO LIMANENA
Pemphero
Kodi pali amene amamvetsera mapemphero athu?
“Inu Wakumva pemphero, anthu a mitundu yonse adzabwera kwa inu.”—Salimo 65:2.
ZIMENE ANTHU AMANENA
Anthu ena amanena kuti mapemphero athu amangothera m’malere. Makamaka akakhala pa mavuto ndi pamene amakaikira kwambiri ngati Mulungu amamva mapemphero awo.
ZIMENE BAIBULO LIMANENA
Baibulo limanena kuti: “Maso a Yehova ali pa olungama, ndipo makutu ake amamva pembedzero lawo, koma nkhope ya Yehova imakwiyira anthu ochita zoipa.” (1 Petulo 3:12) Zimenezi zikusonyeza kuti Mulungu amamvetsera mapemphero athu. Komabe Mulungu amasangalala kwambiri ndi mapemphero a anthu amene amachita zimene iye amafuna. Pa nkhani imeneyi, Baibulo limati: “Ifetu timamudalira kuti chilichonse chimene tingamupemphe mogwirizana ndi chifuniro chake, amatimvera.” (1 Yohane 5:14) Choncho, kuti Mulungu amve mapemphero athu, tiyenera kudziwa chifuniro chake n’kumapemphera mogwirizana ndi chifuniro chakecho.
Kodi tizipemphera bwanji?
“Iwe popemphera, usanene zinthu mobwerezabwereza.”—Mateyu 6:7.
ZIMENE ANTHU AMANENA
Anthu a m’zipembedzo zosiyanasiyana monga Chibuda, Chikatolika, Chihindu ndi Chisilamu, amaphunzitsidwa kuti azigwiritsa ntchito mikanda n’kumanena mapemphero amene analoweza.
ZIMENE BAIBULO LIMANENA
Anthufe tiyenera kumapemphera mochokera pansi pamtima komanso ndi zolinga zabwino. Sitiyenera kuloweza pemphero n’kumalinena mobwerezabwereza. Baibulo limati: “Iwe popemphera, usanene zinthu mobwerezabwereza ngati mmene amachitira anthu a mitundu ina, chifukwa iwo amaganiza kuti Mulungu awamvera akanena mawu ambirimbiri. Chotero inu musafanane nawo, chifukwa Mulungu Atate wanu amadziwa zimene mukufuna musanapemphe n’komwe.”—Mateyu 6:7, 8.
CHIFUKWA CHAKE KUDZIWA ZIMENEZI KULI KOFUNIKA
Munthu akamapemphera mosiyana ndi mmene Mulungu amafunira, amangotaya nthawi ndipo akhoza kukhumudwitsa Mulungu. Baibulo limanena kuti mapemphero a anthu ochita zinthu zosemphana ndi zimene Mulungu amafuna amakhala ‘onyansa’ kwa Mulunguyo.—Miyambo 28:9.
Kodi tizipemphera kwa ndani?
“Anthu inu funafunani Yehova pamene iye akupezekabe. Muitaneni akadali pafupi.”—Yesaya 55:6.
ZIMENE ANTHU AMANENA
Anthu ena amapemphera kwa Mariya, kwa angelo kapena kwa anthu amene amawaona kuti ndi oyera mtima. Ena mwa anthu amene amati ndi oyera mtimawa ndi Anthony Woyera wa ku Padua ndipo amati ameneyu amathandiza pa nkhani “zauzimu komanso za chikhalidwe.” Wina ndi Jude Woyera ndipo amati amathandiza “anthu pa mavuto.” Ambiri amapemphera kwa anthu amenewa komanso kwa angelo n’cholinga choti akawafikitsire mapemphero awo kwa Mulungu.
ZIMENE BAIBULO LIMANENA
Anthu a m’chipembedzo choona ayenera kumapemphera kwa “Atate wathu wakumwamba.” (Mateyu 6:9) Baibulo limatiuza kuti: “Musamade nkhawa ndi kanthu kalikonse, koma pa chilichonse, mwa pemphero ndi pembedzero, pamodzi ndi chiyamiko, zopempha zanu zidziwike kwa Mulungu.”—Afilipi 4:6.
Onaninso
Kodi Ndingatchule Zinthu Ziti Popemphera?
M’nkhaniyi muona kuti Mulungu saona kuti nkhani ngati zimenezi ndi zazing’ono.
“Pemphanibe, Ndipo Adzakupatsani”
Werengani mafanizo awiri amene Yesu ananena pa Luka chaputala 11 ofotokoza zimene tingachite kuti Mulungu azimva mapemphero athu.


text:
MUTU 117
Chakudya Chamadzulo Cha Ambuye
MATEYU 26:21-29 MALIKO 14:18-25 LUKA 22:19-23 YOHANE 13:18-30
YESU ANANENA KUTI YUDASI NDI AMENE AMUPEREKE
YESU ANAYAMBITSA MWAMBO WOKUMBUKIRA IMFA YAKE
Asanachite mwambo wa Pasika, Yesu anaphunzitsa atumwi ake khalidwe la kudzichepetsa pamene anawasambitsa mapazi. Ndiyeno mwambo wa Pasikawo utatha, Yesu ananena mawu amene Davide analosera akuti: “Munthu amene ndinali kukhala naye mwamtendere, amene ndinali kumukhulupirira, munthu amene anali kudya chakudya changa, wakweza chidendene chake kundiukira.” Kenako ananena kuti: “Mmodzi wa inu andipereka.”—Salimo 41:9; Yohane 13:18, 21.
Atumwi anayang’anana ndipo anayamba kufunsa kuti: “Ambuye, kodi ndine kapena?” Nayenso Yudasi Isikariyoti anafunsa nawo. Popeza kuti Yohane anakhala pafupi ndi Yesu, Petulo anauza Yohane kuti afunse kuti munthuyo ndi ndani. Choncho Yohane anayandikira Yesu n’kumufunsa kuti: “Ambuye, mukunena ndani?”—Mateyu 26:22; Yohane 13:25.
Yesu anayankha kuti: “Ndi amene ndimupatse chidutswa cha mkate chimene ndisunse.” Ndiyeno Yesu anatenga mkate n’kusunsa m’mbale ina imene inali patebulopo n’kupatsa Yudasi kenako ananena kuti: “Mwana wa munthu akuchokadi, monga Malemba amanenera za iye, koma tsoka kwa munthu amene akupereka Mwana wa munthu! Zikanakhala bwino munthu ameneyu akanapanda kubadwa.” (Yohane 13:26; Mateyu 26:24) Kenako Satana anayamba kulamulira maganizo a Yudasi. Chifukwa chakuti Yudasi ankachita zinthu zachinyengo analola kuti Satana amugwiritse ntchito ndipo zimenezi zinachititsa kuti akhale “mwana wa chiwonongeko.”—Yohane 6:64, 70; 12:4; 17:12.
Kenako Yesu anauza Yudasi kuti: “Zimene wakonza kuchita, zichite mwamsanga.” Popeza kuti Yudasi ankasunga bokosi la ndalama, atumwi enawo anaganiza kuti Yesu ankamuuza kuti: “‘Ugule zofunikira zonse za chikondwerero,’ kapena kuti apereke kenakake kwa osauka.” (Yohane 13:27-30) M’malomwake Yudasi ananyamuka kuti akapeze njira yoperekera Yesu.
Usiku umene anachita mwambo wa Pasika, Yesu anayambitsa mwambo wina watsopano. Anatenga mkate, anapemphera, anaunyema n’kuupereka kwa atumwi ake kuti adye. Atawapatsa ananena kuti: “Mkate uwu ukuimira thupi langa limene likuperekedwa chifukwa cha inu. Muzichita zimenezi pondikumbukira.” (Luka 22:19) Atumwiwo ankapatsirana mkatewo kuti aliyense adye.
Kenako Yesu anatenga kapu ya vinyo, anapemphera n’kuipereka kwa atumwi ake. Aliyense ankati akamwa ankapereka kapuyo kwa mnzake kuti amwe. Pamene atumwiwo ankamwa vinyoyo Yesu ananena kuti: “Kapu iyi ikutanthauza pangano latsopano pamaziko a magazi anga, amene adzakhetsedwa chifukwa cha inu.”—Luka 22:20.
Pochita zimenezi Yesu anakhazikitsa mwambo wokumbukira imfa yake ndipo otsatira ake ayenera kuchita mwambo umenewu chaka chilichonse pa Nisani 14. Akamachita mwambo umenewu amakumbukira zimene Yesu komanso Atate wake anachita pothandiza anthu okhulupirika kuti adzamasuke ku uchimo ndi imfa. Mwambo wa Pasika unkakumbutsa Ayuda kuti Mulungu anawapulumutsa koma mwambo wa tsopano umene Yesu anayambitsawu umasonyeza kuti Mulungu anakonza njira yopulumutsira anthu onse amene angakhulupirire Yesu.
Yesu ananena kuti magazi ake “adzakhetsedwa chifukwa cha anthu ambiri kuti machimo akhululukidwe.” Ena mwa anthu amene adzakhululukidwe machimo awo ndi atumwi ake komanso anthu ena okhulupirika. Anthu amenewa ndi amene akalamulire ndi Yesu mu Ufumu wa Atate ake.—Mateyu 26:28, 29.
Onaninso
Yesu Khristu Anaphedwa
Kodi Yesu anayambitsa mwambo watsopano uti, atatsala pang’ono kuti akhomedwe pa mtengo?
Chakudya Chamadzulo cha Ambuye Ndi Mwambo Umene Umalemekeza Mulungu
Akhristu analamulidwa kuti azichita Chikumbutso cha imfa ya Khristu. Kodi mwambo umenewu uyenera kuchitika liti ndipo motani?


text: 15 Kuyankha modekha kumabweza mkwiyo,+ koma mawu opweteka amayambitsa mkwiyo.+2 Lilime la anthu anzeru limalankhula zabwino zimene anthuwo akudziwa,+ koma pakamwa pa zitsiru pamasefukira mawu opusa.+3 Maso a Yehova ali paliponse.+ Amayang’ana anthu oipa ndi abwino omwe.+4 Lilime lodekha lili ngati mtengo wa moyo,+ koma lilime lachinyengo limapweteketsa mtima.+5 Aliyense wopusa amanyoza malangizo* a bambo ake,+ koma munthu aliyense womvera chidzudzulo ndi wochenjera.+6 M’nyumba ya munthu wolungama muli katundu wambiri,+ koma katundu wa munthu woipa amabweretsa tsoka.+7 Milomo ya anzeru imafalitsa zimene ikudziwa,+ koma mtima wa anthu opusa suchita zimenezo.+8 Nsembe ya anthu oipa imam’nyansa Yehova,+ koma pemphero la anthu owongoka mtima limam’sangalatsa.+9 Yehova amanyansidwa ndi njira ya munthu woipa,+ koma iye amakonda munthu wochita chilungamo.+10 Munthu wosiya njira yabwino amadana ndi malangizo.+ Aliyense wodana ndi chidzudzulo adzafa.+11 Manda ndiponso malo a chiwonongeko+ zili pamaso pa Yehova.+ Ndiye kuli bwanji mitima ya ana a anthu?+12 Munthu wonyoza amadana ndi munthu amene akum’dzudzula.+ Iye sadzapita kwa anthu anzeru.+13 Mtima wachimwemwe umapangitsa nkhope kusangalala,+ koma chifukwa cha kupweteka kwa mtima munthu sasangalala.+14 Mtima womvetsa ndi umene umafunafuna kudziwa zinthu,+ koma pakamwa pa anthu opusa m’pamene pamafunafuna kulankhula zopusa.+15 Masiku onse a munthu wosautsika amakhala oipa,+ koma munthu wamtima wosangalala amachita phwando nthawi zonse.+16 Ndi bwino kukhala ndi zinthu zochepa ukuopa Yehova,+ kusiyana ndi kukhala ndi zinthu zambiri koma uli ndi nkhawa.+17 Ndi bwino kudya zamasamba koma pali chikondi,+ kusiyana ndi kudya nyama ya ng’ombe yamphongo yodyetsedwa bwino pali chidani.+18 Munthu wopsa mtima amayambitsa mkangano,+ koma munthu wosakwiya msanga amaziziritsa mkangano.+19 Njira ya munthu waulesi ili ngati mpanda wa mitengo yaminga,+ koma njira ya anthu owongoka mtima imakhala yosalazidwa bwino.+20 Mwana wanzeru ndi amene amakondweretsa bambo ake,+ koma wopusa amanyoza mayi ake.+21 Munthu wopanda nzeru mumtima mwake amakondwera ndi uchitsiru,+ koma munthu wozindikira ndi amene amayenda panjira yabwino.+22 Zolingalira sizikwaniritsidwa ngati anthu sakambirana moona mtima,+ koma aphungu akachuluka zimakwaniritsidwa.+23 Munthu amasangalala ndi yankho lochokera pakamwa pake,+ ndipo mawu onenedwa pa nthawi yoyenera ndi abwino kwambiri.+24 Njira ya kumoyo ndi yowongoka kwa munthu wochita zanzeru,+ kuti asatsikire pansi ku Manda.+25 Yehova adzagwetsa nyumba za anthu odzikuza,+ koma adzakhazikitsa malire a malo a mkazi wamasiye.+26 Ziwembu za munthu woipa ndi zonyansa kwa Yehova,+ koma mawu osangalatsa ndi oyera pamaso pake.+27 Munthu wopeza phindu mwachinyengo amabweretsa tsoka panyumba pake,+ koma wodana ndi ziphuphu ndi amene adzakhalebe ndi moyo.+28 Mtima wa munthu wolungama umayamba waganiza usanayankhe,+ koma pakamwa pa anthu oipa pamasefukira zoipa.+29 Yehova amakhala kutali ndi anthu oipa,+ koma amamva pemphero la anthu olungama.+30 Maso+ owala amapangitsa mtima kusangalala.+ Uthenga+ wabwino umanenepetsa mafupa.+31 Munthu amene khutu lake limamvetsera chidzudzulo+ chopatsa moyo, amakhala pakati pa anthu anzeru.+32 Aliyense wokana malangizo+ amakana moyo wake, koma munthu womvetsera chidzudzulo amakhala ndi mtima wanzeru.+33 Kuopa Yehova ndi kumene kumaphunzitsa munthu kuchita zinthu mwanzeru,+ ndipo ulemerero umabwera pambuyo pa kudzichepetsa.+


text:
Tapatsidwa Ntchito Yomasulira “Mawu Opatulika a Mulungu”
—Aroma 3:2
Mfundo zoona zochokera kwa Mulungu zikhoza kupezeka m’Mabaibulo osiyanasiyana, ndipo a Mboni za Yehova akhala akugwiritsira ntchito Mabaibulo ambirimbiri kwa zaka zochuluka. Koma n’chifukwa chiyani a Mboni anaganiza zomasulira okha Baibulo m’Chingelezi chimene anthu amalankhula masiku ano, ndipo zotsatira zake n’zotani? Onerani vidiyo yakuti, Tapatsidwa Ntchito Yomasulira “Mawu Opatulika a Mulungu”
Onaninso
Kodi Baibulo la Dziko Latsopano Linamasuliridwa Molondola?
N’chifukwa chiyani Baibulo la Dziko Latsopano limasiyana ndi Mabaibulo ena?


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Italy
Congregazione Cristiana Dei Testimoni di Geova
Via della Bufalotta 1281
I-00138 ROME RM
ITALY
+39 06-872941
Kuona Malo
Lolemba mpaka Lachisanu
8:00 a.m. mpaka 10:30 a.m. ndi 1:00 p.m. mpaka 3:30 p.m.
Nthawi yonse: Ola limodzi
Zimene Timachita
Timamasulira mabuku ofotokoza nkhani za m’Baibulo m’Chitaliyana ndi Chinenero Chamanja cha ku Italy. Timajambulanso zinthu zina zomvetsera komanso mavidiyo. Timayang’anira ntchito imene timagulu ndiponso mipingo yoposa 3,000 ya Mboni za Yehova ikugwira ku Italy ndi kumayiko ena.